Refugee Pawlin Lairam an tlansan a si maw??? - Chinland Today Media\nRefugee Pawlin Lairam an tlansan a si maw???\nMarch 9, 2010 9:36 am·6 comments\n“Lairam ka duhdaw titu le Lairam duhdawtnak thu reltu pawl in Lairam an tlansan” ti tongkam hi nan thei ve cio ding ka zum. Lairam ( Chin State) tlan santu kan ti ahcun Kalay myone le Tamu myone ih um Laimi hmuah hmuah le Yangon le Kawlram hmun tin ih um Laimi pawl teh Lairam an tlansan maw ti thusuh ding a um. “Tlansan” kan ti tikah ruah ding tam pi a um. Tah thimnak pakhat thungai ka tarlang duh. Cicai khua Mino Pawlkom ( CMP) kum 25 kim Silver Jubilee an tuah ah Cicai khua in vai zo tu Pu Lian Cung Nung le a naupa Pu Tuan Ceu in an Jubilee rawl an dar. Pu Tuan Cung Nung tei unau in Cicai khua an tlansan maw? Cicai khuami pawl in the In tlansan an ti kem?\nKan sim zo vekin Lairam ( Chin State) ih umlo Laimi pawl in Lairam an tlansan kan ti thei kem? Refugee pawlteh Lairam an tlansan kan ti thei cuang kem? Inn sungih RULHRENG a um ahcun mi cuk hmang, thihthei nak a si ti theitu pawl cun inn ihsin an suak lawk ding ih rulhreng a suah hnu ( a um nawn lo hnu) cun inn luah sal can tla a um leh lo ding sawm? Refugee pawl in Lairam an tlansan silo in Kawl Ralkap Uknak an tlansan sawn a si lo maw! Lairam kan tinan Laimi pawl uktu siloin Ukmi kan si sung ahcun Lairam ti ih mi sal ih tan feufeu hi a dik bik a si ce pei maw?\nZoso Lairam hrang `hansonak tuahtu? Zoso Lairam siatsuahtu ti tla hi kan cek a tul ding. Chin State ih um pawl in Lairam an duhdaw cuang maw? Lairam thansonak dingah an tang ngaingai maw? Ram leng um pawl in teh an thansoter maw, an siatsuah sawn saw? Lairam tupi pawl a kolhtertu teh zoso? ti tla hi na ruat dah maw? Lairam duhdaw cingin ram leng ih umtu pawl in Lairam an tlansan kan ti thei ngai pei maw?\nThus 2: sungah Ziang hmuahhmuah hrangah can a um a timi kha ka von ruat. Israel pawl khal an ram midang ih an rak uk ruangah an thendarh aw thluh can a rak um ih mahte ukawk theinak can a ra thlen tikah hmun tin kim in kirsal ih ram dinsal can a um. Kan Laimi pawl hrang khal ah tu hi kan thendarh awk can a si ih kirsal ih ram dinsal can tla a um leh ko ding. Ram sung ram leeng vuaivai aw lo in Laimi kan zaten kan umnak hmun tin in kan tang tlang ding ih Lairam a harhdamnak dingah zuam tlang ding a thupi sawn.Neh 2:18 ih “Tho in dinsal uhsih”ti ih Laimi pawl ih Lairam kan dinsal ih kan ukawk thei can hngakhlap zetin…!!!\nFalam Times siar duh tu in a hnuai ta khi hmet cuk ci…\n7.3.10 Falam Times\nLairawn Baptist Association Hruaitu Hrilnak An Nei\nSiangbawi Hre Kio Pastor Tuannak Golden Jubilee Tuah\nTheihkaunak- “O” Thi\nUNHCR leh Malaysia Kumpi Meeting thurel mi\nTags: By Sui Lian Mang\nDam SuanThang says:\non March 11, 2010 at 7:49 am\nRuah ding tampi na run ngan suak i lungawi um nasa… Laimi kan buai pi ding tlak khal asi hrim ko. Malte ruah bet ding ka run tarlang bet,,, um har phen ah..\nLai Pacang pai Inn sungah RULHRENG a lut i a fanau le suah san in a tlan suak ti bang sehla…Iinn leng ah hriam hrei pa khat khat hawl in RULHRENG kha a dawi lo pei maw? Inn sung i atan ta mi a fanau pawl kha RULHRENG in a cuk ding si khawh…. Tu ni ah lai tlang i kan tansan mi kan farnu maw, kan fanu maw, kan nupi pawl maw khi RULHRENG (Ralkap) pawl in nitin ten an cuk rero si khaw… ziang tin kan run ke? An nat nak pawl khi Dollar nih a dam ter thei ngai ngai ke maw?\nPakhat leh ah… Pakhat pa hin kan Inn sung ah RULHRENG a lut ti in khaw dang ah va tlan in bawm nak dil in va um ta bang sehla…… Cun, Mi dang an Inn i RUL lut ve lo a khawpi pawl khal in khui khui maw i RUL thicia te tal maw va hawl in an Inn sung ah ret tahrat in kan nih khal kan Inn ah RULHRENG a um ve tiin khaw dang ah tlan in bawm nak va dil ciam co bang sehla….Kha khua pawl kha mipi in zing tin an hmu ke?\nH.Sui Lian Mang says:\non March 13, 2010 at 7:11 am\nRulhreng thah thei cu kan duh bik mi a si. Kan thah thei lo ruangah poi ticingin hmun dang ih thawnawk lawk a tul. Pacang tha ka si ti ih cahnak, hriamhrei, thiamnak nei lo ih rulhreng thah tum mai cun thih ding lo bak kan hrangah ngah ding a um lo. Pathian ih remruat caan a kim tikah rulhreng cu a thih lo hmanah a tlan suak caan a thleng leh ding. Cuih caan ah hmun tinkim in Laimi kan tlung khawm leh ding ih kan umnak cio ih kan thiam mi suah tlang in Lairam a ding tha leh ding.\non March 15, 2010 at 5:57 am\nPacang tha ti i kan upat mi pawl cu khua le ram hrang I thi ngam tu pawl khi kan ti si lo sawm, ka theih so lo ah cun??? Kei cun Salai Ram Ling Hmung, Pu Cin Sian Thang le Pu Do Thawng ti vek pawl maw khi an si ding ka ti….Ziang khal len Kan tlan zo hnu hnu pacang tha kan si lo hman ah mi fim le thiam cu kan si ko ding.\nSi rori, Chrstian kan si vek in Pathian rinsan tu kan si ding hi athu pi bik ko….Pathian lawng hi kan BEU NAK, KAN DAWR NAK si (The eternal God is your refuge,… He will drive out your enemy before you).\nRefugee pawl in Lairam an tansan maw?na ti mi ah cun….in tan san anti thei nak aum tin ka ruat…ziang ah tile TANSAN, LIAMSAN ti vek tawngkam hi mi nung kan thih tik ah maw, kir sal tum nawn lo in an feh suak ti vek ah maw hman asii Pumsa thawn kan tong aw dah nawn lo ding ti nak maw asi thei ding… cu ruang ah Phone thawn maw… Interet in maw kan biak aw thei. Tangka kan kuat aw thei ko nan a thu pi bik kan Mi Pum thawn kan tong aw thei nawn lo tik ah in tansan an tih thei nak a si bik ding ka zum. Cu tik ah ralkap Cozah (or) atu constitution a hnget khoh sung cu kan kir sal thei nawn lo ding ti cu kan thei ko si. Pu Lian Cung Nung cun a duh tik poh ah Lai tlang CiiCai a va tlawng thei… Lai ram an khuan mi pawl khal in an duh tik poh ah an ra tlawng thei… cu ruang ah a vaih san maw kan ti thei nan a tan san cu si hrim hrim lo.\nBible sung le History lam kan zoh tik ah REFUGEE tlan dan phun phun a um I Chin pawl teh ziang ruang bik ah kan tlan??? (Politic le hrem nak ruang ah ti bang sehla Karen, Shan, Mon, Rakhine, le Karenni pawl lak ah kan mit kan meng ngam pei maw???) Ziang mi bik hi si kan refugee lung put??? Bible sung le history ah cun refugee feh cu Lungawi nak lam (Blessing) cu asi hrim hrim lo nan ziang ruang ah Chin pawl in refugee feh tul le feh ngah hi Pathian thlawsuah vek ah kan ruat???\nRefugee feh ruang ah a feh tu le Chin hills ah than so nak tampi aum ti cu zapi theih si ko… A feh tu tla feh ding si ko, feh tla hi kan san ti luan i tul mi pakhat cu si ko nan REFUGEE feh hi Chin mi kan NUN HAR NAK hrang i ANSWER asi lo ti mi chu kan MIPI fiang ten kan sim ding cu tha tin ka ruat…. A feh tu pawl khal in kan si nak le din hmun thei fiang in kan si nak kan phur ngam cu tul ve. REFUGEE feh ruang i tangka kan neih mi le kan thangso ka ti mi hin Chin dignity a sang ter maw a niam ter sawn??? Pathian cu a mah zum tu pawl hrang ah thu in kam i kan zum i bei sei nak kan nei….. Refugee feh tu hrang ah zo hman in ol ten nan kir sal ding tin thu in kam lo… thu kam um lo mi par ah Christian dik tak pawl in ol ten kan kirsal leh ko ding tin kan beisei mi hi thu tak ngai pi asi ke maw??? Ti vek pawl tla hi ruah atul nasa… Mizo ram kuli hlawh vek, Khamti maw, Phakant maw, Moekok maw i tangka hlawh vek i kan um ciam co men le kan ruah men le cu pawi zet ding…\n“Refugee Feh tu pawl hi Ruun tu ding si lo in Ruun tul mi pawl an si sawn” kei mai personal ruah dan men si…\nKan Mifim le thiam pipi pawli dai ngam lo mi thu na vun thua mai I na Pa nasa ko.\non March 17, 2010 at 7:26 am\nDam Suan Thang ih nganmi netabik ca tlang cu personal tiawk a bang ih a mawi lo in ka ruat. “Na Pa nasa” ti vek ti awk cu a mawi lo deuh in ka ruat. Kan rel duh mi cu Refugee pawl nautat le Refugee pawl khal in ramsung mi zoh niam um lo in tan tlang ding kan duh bik mi a si ti nan thei cio ko. Pacang tha cu a miphun hrangah a thi ngam. Asinan a thih ruangih sullam a neih cuang lo ah cun a thih man a thahnem lo. Miphun hrangih thih ruangah kan miphun luatnak an ngah ding ahcun a thi ngamtu an um ko ding. Cun mi tampi an thi zo fawn. Kan ralkap pawl anmai phungki pawl hman that hluahhlo pawl minung zonruahnak nei lo pawl hnen ih zawhte thih le uico thih tluk hman si lo ih thih ding cu ziangtin na ruat?\non March 18, 2010 at 8:05 am\n“Na Pa nasa” ti cu hi lam i kan upat awk nak tawngkam sii, nautat nak lam i na ruah ah cun sorry. zo nasi ka lo thei lo i nau tat nak ding tla um ding ka zum lo. Ram le miphun duh dawt i caa na ngan mi par ah ka lo upat mi si.\nAsi nan ca ngan mi ah lairam i um pawl in Tupi pawl kolhter le leilung siat suah i ramdang um pawl in ram an thang so ter sawn ti lam hawi in na ngan a bang deuh i thu kau deuh kan ruah ding ah adjust deuh i thu kan ruah ding ah ka lo comment mi si.\nPathian in pek mi kan ram le lei lung ni tin kan nun nak hrang i kan hman mi par ah siat suah tin kan sim thei lo ding. Bum nak tampi thawn Refugee feh ding ah lam zin in hawl sak tu le in forh tu pawl i thin lung hin Kan Chin mi moral a siat suah i kan Christian si nak a niam ter. Lei le Ram a um sung cu milai kan um ko ding nan milai moral a siat i kan hlo vivo le cu kan ram kan luah thei nawn lo sawn tla si men ding.\nZiang khal len thu kan ruat vivo kei i ram sung um pawl le ram leng um pawl kan lungrual ding hi athu pi i ka thla cam nak khal asi… Again, lo nau tat vek ah in ruat lo ding ah ka lo dil bet.\nPathian thu kan ngai i Chin thin lung put kan neih sung cu unau kan si, kan rel bet vivo pei cu thu tha tha lam suak vivo hram seh.\non March 18, 2010 at 8:20 am\nCun…pakaht leh ah… Thu sut nak um bang seh la… Ziang ruang ah Refugee na feh? Ralkap Cozah nih directly na par ah ziang a lo ti? Ralkap pawl in Chin mi an mah do tu si lo mah te um men ziang zat an that? ti vek pawl…..\nCu ruang ah, Pathian han tuan pawl le Refugee feh pawl in Ralkap Cozah lawng lawng kan sawisel hi a dik cawk pei maw? Christian nun teh si pei maw? Rome 13 siar aw…\nAn thu ngai dan le pawl dan thiam in han kan tuan thei sawn lo pei maw???\nChin mi a um sung cu Ralkap an um ve ding i ka do cawk lo ding…\nDr. Sapte cun an mah pawl thawn han tuan tlan dan thiam in kan Chin ram hrang khal ah Thil tumpi a tuah thei vivo ding kan beisei..\nRefugee kan feh san hi Ralkap Cozah relsia ding le do ding ah asi maw???\nAsi lo ah cun,,, kan rel sia nawn lo pei uh….


THANGSIAT RELSIAT AWKNAK - Hre Mang\nTHANGSIAT RELSIAT AWKNAK\nAUG, 11, 2010\nRelsiat thangsiat awknak hi Khrihfa ti aw pawl lakah Satan hmanrua tthabik pakhat asi. Curuangah kanmah lala khalin kan kaa sung ihsin a suakmi, kan hnasungah a lut mi le kan thluk sungah ruahnak in neihter tu pawl lakah ziangtin kan fimkhur ding ti duhsaknak thawn Saya lal Tin Hrem ih cahram beltbawm in ruahnak malte ka lo hlawm ve hai! Voksa bazar um dingin a zuartu le a lei tu an um a tul vekin simsiat thangsiat relsiat awknak um thei dingin a simtu le ngaitu an thupitdan a bang aw. A leitu umlo sehla voksa zuartu ih zuarmi voksa a thu lak theh dingih a sum a cem lak ding. Cuvek in relsiat thangsiatnak ngaitu um losehla a relsiat thangsiattu a ning a zak sawn ding. Relsiat thangsiat awknak um tikah voi tampi mi pathum an tel theu; i) a forhfialtu-thazangpetu-thawkhrawktu-cokphurtu, cantertu, ii) a reltu (voksa zuartu), le ii) a ngaithlatu (voksa leitu) an um theu. Cumi lakah a lo theihloin a um ringring mi cu a reltu le a ngaitu an si. An pahnih ten an tuldan a bang aw aw. Thangsiat relsiatnak kaa, lei, hna, tongkam, le a hmun-inn pawl cu satan bungrua le hmanrua tha an si. Curuangah, milai sersiam thawk ihsin milai thuanthu ah mi tampi lungawi nak siatsuahtu le Thlarau thianghlim riahsiatter theu tu relsiat thangsiatnak hi ziangvek asi, kaa le hna a hleh-ka rero tu tongkam pawl thleidang thei dingin a hnuailam vekin zoh hnik ushi:\nRelsiat thangsiat awknak cu ziang asi\nRelsiat thangsiatnak ih tumtah\nZiangruangah relsiat thangsiat awknak a suak\nRelsiat thangsiatnak suaktertu: ik\nRelsiat thangsiatnak phurtu/karhzai tertu\nRelsiat thangsiatnak dawngsawngtu\nPorh awknak: Ka rel siatmi hnakin ka ttha deuh\nRelsiat thangsiatnak ih rahsuah mi\nRelsiat thangsiatnak hmanrua: tongkam, mitmeng, hnihdan, taksa cangvai\nMilai sunglam mizia langtertu asi\n1. Relsiat thangsiat awknak cu ziang asi:\nMilai thu rel hmuahhmuah hi relsiat thangsiat asilo. Midang siatnak thu rel hmuahhmuah khal relsiat thangsiat asilo. Milai thu rel lo lawlaw ding cun tonglo in um a tul ding. Milai thu hla sim/rel tikah ziangvek hi a thianghlim mi tongkam asi ih ziangvek hi relsiat thangsiat nak asi ti cu tongkam hnakin duhsan tumtah mi le san a neihter mi in a simfiang. Bible in David siangpahrang ih uiret nak thu a ngan tikah relsiat thangsiat asilo, thilcang mi theihter duhmi ruangah asi. Cuvek thotho in pastor pakhatkhat cu a kutvorhlam zabawngin thuphan a per tikah “pastor pa in thuphan a per” ti ah midang in an sim tikah cucu thungaithu asi. Relsiat thangsiat asilo. Asinan, cui thu thotho cu pastor pa kha midang in hmusual haiseh, hua haiseh, nautat haiseh ti duhsan nak thawn sim tikah relsiat thangsiat ah a cang thei. A tlangpi thu in laitong in relsiat thangsiat ti tikah tongkam ih tumtah mi le rahsuahter mi cu hmuhsual awknak, huat awkak, nautat awknak, nam thlak awknak, thudik hliahkhuh dingin thuhla sia, thuhla kimcang lo, silole thudik khal merhkawi in midang thinlung lawkawiter tu midang thu rel/sim nak asi. Rukruk hmang tlangval pakhat in fala note thianghlim a bum ih nupi ah a thit zik tikah fala nu ih inn hnen pawlin a tlangval pa ih siknak diktak an sim. Cucu relsiat thangsiat asilo. Curuangah tongkam bang aw cekci hmang cingin mi pakhat cu mi relsiat thangsiat asi thei ih a dang pakhat cu thudik rel asi thei. Asile fiang deuh dingin a hnuailam ah tamdeuh zoh uhsi.\nRelsiat thangsiatnak ih tumtah:\nRelsiat thangsiat awknak in a relsiatmi hrangah thiltha tumtah mi a nei lo. Voi tampi cu thiltha duhsak zet vekin a tong in a sim theu nan a tumtah ngaingai cu a relsiatmi melmang dum, hminsiatter, thangsiatter asi. A ngaingai ah, mi thangsiat relsiat tu pawlin “cu pa/nu khi a hmai melmang dum ka duh, a hmin siatter ka duh ruangah a thu a siatnak lawnglawng ka sim asi” an ti dah lo. Fimzetin duhsak tuk vekin, a relsiatmi le a thu ngaitu pawlih thatnak duhsak zetvekin, a silole a simsiatmi ih tuahnak nuncan ziaza ruangah thil thupi zet , midang siatnak ( a thu ngaitu pawlih siatnak) a duh lo ruangah siseh a relsiatmi hnakin thiltha sawn thei vekin le thianghlim sawn vekin a sim aw ringring sawn asi. Bum awknak asi. Satan in Evi a bum tikah Satan fimzia cu Pathian hnakin Evi kha duhsak sawn vekin a tong. Relsiat thangsiat nakih tumtah cu a relsiat thangsiat mi ih siatnak asi. Satan hmanrua tha bik pakhat asi. Satan in a hmanrua ttha tha hmang dingah a lo duh. Pathian in A hmanrua thatha “duhdawtnak” hmanrua hmang dingin A lo duh. Khuimi na hmang sawn? Na hman mi talhtum in zo na rian ti a lo theihter!\n* Ziangruangah ziang tumtahnak in relsiat thangsiatnak a um ti asile thu phunphun ruangah a cang thei.\ni) Kaa-za, mi relsiat thangsiat loih um thei nawn lo ruangah; mi hrekkkhat cu an insang nulepa unau rual lakah, rualpi pawlkom, an tthanlennak khua/veng, mibur umkhawmnak poh ah mi siatnak lawnglawng relnak hmun ihsin an tthanlen tikah an rawl thawbik cu mi thangsiat, relsiat asi. Hivek milai pawlin an kaa sung ihsin a suakmi tangkam pawl hi mi thangsiat relsiat asi maw ti khal an thleidang thiam lo. Nuam an ti zawngah acang. Curuangah ‘mi relhmang sungkua” ti tla in an sim theu nak asi. Nule pa in an tesinfa hnenah ro vekin an rohta mi asi. An nulepa, ulenau, rualpi, umnak mibur pawlin an fa-le-nau hna-kua sungah midang siatnak thu, thlaici sia an rak tuh mi cu an tum tikah a rah mi venghnen le mipi in kan ei rero mi asi. Hivek milai pawl hi khuitawk hmun khalah mi siatnak rello in an um thei nawn lo. An relmi ngaitu pawl an um lo tikah an relmi pawl hnen lala ah an thu ngaitu pawl thu an va relse lala. AN relsiat mi an um nawn lo khal asile rei lo te ah relsiat ding an hmu lala ding. Hivek milai pawlin midang thangsiat relsiatnak an rel rero na theih tikah na um lotikah na thuhla a lo relse ve ding ti theihcia mei a tha. Zumnak, thlarau lam tongkam in kan sim asile hivek pawl hi satan ralkap tha, hmanrua tha an si. Ziangah tile Pathian siathlawh pawl raltha zetin thangsiat relsiat ngamtu an si. Buhfang fangkhat hman an cawm dah lomi tla siseh an thu hla an theihfiang lo mi tla raltha zetin an thu hla ngaitu pawl ngainuam dingin an relsiat thiam zet theu. Satan in a bawm duhzet mi le a hman duhzet mi an si. Hivek milai pawl hi Khrihfa lakah, huat awknak, rinhlelh zumhlelh awknak tipungtu dingah satan palai ttha ah an si.\nCuruangah mi zokhalin kan kiangkap ih milai pawl tongkam kan ngai tikah thangsiat relsiat awknak thu kan theih tinte a reltu ih duhsan, ziangruangah a rel ti kan theih lohli a tha.\nFimkhur ding: Nulepa, upa, mino, mi zokhalin nauhak theih ah midang relsiat thangsiatnak toangkam thlah lo dingin fimkhur a tha. Huat zet mi le thinheng ter tu, lungawinak siatsuah sak tu pawl thu tla sisehla nauhak theih ah rel lo a tha. Ziangah tile relsiat thangsiat mi cu thangsiat relsiat tlak in sual/diklo hman hai sehla, nauhak te ziang thei lo hna sungah thusia fah rero asile nauhakte lungput thinlung tawdap ah thlaici sia tuh rero asi ih cuvek thusia tampi thawn a tthanglian mi nauhak pawl cu an pitlin tikah midang siatnak thangsiat le relse loin an um thei nawn lo. Thangsiat relsiat awknak thu ngai ding an theih lole an lung a leng. Thangsiat relsiat nak cu relnuam, ngai nuam an ti zawngah a cang. Fimkhur a tha.\nii) Huatnak iksiknak ruangah asi thei;\nMi zokhalin kan kiangkap ih milai pawl tongkam kan ngai tikah thangsiat relsiat awknak thu kan theih tinte a reltu ih duhsan kan theih lohli a tha.\nHuatnak ruangah: A tlangpi thu in milai in an huatmi cu midang khalin hua ve hai sheh ti an duh. A biktakin, an duhdawtmi, an lamtang ih an ruahmi pawl hrimrhim in an huatmi hua dingin an duh ruangah thangsiat relsiat awknak a suak tam zet. Huatnak ruangah midang relsiat thangsiattu pawl hi huatnak tipungtu dingah satan palai an si. Curuangah santan ti lungawiter in Thlarau Thianghlim ti riahsiater kan duh lo asile, kanmah lala khalin kan huatmi le in huatu pawl kha midang in hua ve haiseh ti duhnak thinlung ihsin a suakmi tongkam kan kaa kua sung ihsin suak ter lo ding a thupi.\nIksiknak ruangah: Iksiknak cu kanmah in kan duhzetmi midang in an neih tikah thinlung siava ihsin a suak mi asi. A biktakin, mi pakhatkhat in amah hnakih fimsawn, thasawn, hlawhtling sawn, duhnung sawn, thlarau mi sawn, tvp, a tluk lo mi thu asim tikah awlten iksiknak ihsin a suakmi thangsiat relsiat awknak asi maw ti theih a theih. Milai pawl hi a tlangpi thu in anmai sinak ciah hnakih sang si an duh theh. Cui an si duhmi dinhmun ngahtu, lole lawng theitu ding tiah an ruahmi pawl hi milai iksiknak thinglung in a hua ih a thangsiat duh zet theu. Curuangah mi zokhalin kan kaa sung ihsin a suakmi le kan hna sungah a lutmi tongkam pawl hi iksiknak thinlung bawrhhlawh ihsin a suakmi asi maw ti hliakhlai, fiah ringring a tha. Iksiknak ihsin a suak mi tongkam in thiltha a suahpi dah loih thiltha a siatsuah sawn. Iksiknak ihsin a suak mi tongkam thangsiat relsiat nak tong rero tu le cuvek tongkam ngai nuam zetin a ngai rero tu cu satan siahhlawh pawl an si. Satan in a bawm duh zetmi an si. Satan mizia phunsuah awknak asi. Satan ih thlaici tuh rero tu an si.\nRelsiat thangsiatmi kha a theitu pawlin hmu niam hai sheh, nau tat hai she, upat hlah haiseh ti duhsannak ruangah a cangmi asi. Rukru pa cun sumpai a ru ih relsiat thangsiat tu cun sumpai thawn lei theih lomi hminthatnak a ru asi.\nCutin asi ruangah, zumtu pawl cun nitin tisa cu a duhnak cawpcilh ih thihter, khros ah khenbet in Khrih duhnak sawn thupibik ah retin Khrih dungthlun ringring ding kan asi. Ziangtluk siatnak tuahtu, thangsiat relsiattu par khalah Pathian duhdawtnak kan sung ihsin luangsuak aw dingin kaa ihsin thangsiat relsiatnak in thungrul ding kan asilo. Satan hmanrua thawn Khrih ih kawhhran dinsuah theih asilo, fialmi kan si lo.\niii) Thu ngaitu pawl kha mai lamtang, mah ttantu ah tuah duhnak ruangah\nThuthluknak (decision) pakhatkhat tuah duh tikah siseh, a tlaitlun thuthluknak tuahtu, tuanvo neitu, lal, pawlkom hruaitu hril tikah siseh relsiat thangsiat awknak a suak duh zet. A ruang cu, thuthluknak cu mai duhzawngin fehter duh ruangah asi. Thuthluknak mai duhzawng lunghmuizawng le lungkim zawngin fehter duh tikah mai duhzawng pomdan hmuhdan kalh tu pohpoh, mai lamtangah ruah lomi pohpoh simsiat thangsiat awknak a tam duh zet. Thil pakhatkhat a fehsual tikah mawhphur tu silo dingin midang parah mawhnak tlak ter duh ruangah simsiat thangsiat awknak a tam. Khrihfa ti aw pawl lakah mai duhzawngin thu fehter duh ruangah lamtang tuah awknak, pawlsawm awknak a suak ih mai lamtang lo ah ruahmi pomdan dang nei tu pawl relsiat thangsiat awknak a suak. Na kiangah simsiat relsiat thangsiat awknak tongkam na theih tikah a reltu in alam tangah alo tuahduh ruangah asimaw, ti fiangten na hliakhlai lohli a tha. Theihcia tha mi cu, a lamtangah alo tuah thei lo asile, a relsiat rero mi vekin neta ah nangmah a lo relsiat, thiangsiat lai ding ti theihcia a tha.\nv) At ruangah; kaa sung ihsin a suak mi tongkam in a ngaitu pawl hna sungah ziangvek san a nei ding ti thei lo in siseh ziangruangah ka kaa sung ihsin ziangvek tongkam a suak timi ruat hmaisa lo in siseh tong phutpo mi tampi kan um. Curuangah thufim in “na tong hlan ah voihnih ruat hmaisa aw” ti asi. Um-kha a rah ding ti thei cingin ei-um vekin zohman in an hmuan ah an cing lo ding. Cuvekin rahtha lo, siatsuahtu a rah ding ti theih lo ruangah mi tampi tongkam sia thangsiat relsiatnak an sim theu. Cucu at ruangah asi. Curuangah thufim in ‘Pathian tihzah cu fimnak hram asi” ati mi a dikzia a lang. Pathian a tihzahtu mi zokhalin Pathian in Amai hmuihmel kengin A sersiam mi le A duhdawtih A Fapa thisen in a leimi pawl thangsiat relsiat ngam an um lo ding.\nvi) Porh awknak: Ka rel siatmi hnakin ka ttha deuh: Voi tampi cu tha sawn, fimsawn, thei sawn, “asawn” cuh awknak ruangah relsiat thangsiat awknak a suak theu. Keimah hi ka relsiat mi hnakin tha sawn, fimsawn in “pa sawn” ah in ruat haiseh ti duhnak thinlung thawn midang siatnak le tlamtlin lonak hi rawl thaw bik le rualpi tha tuah nak lamtang tuahnak ah mi tampi in an hmang. Abik takin leitlun politicians pawl ih hmanrua thabik pakhat cu an zuam mi, khatlam tang (opposition) pawlih cahlonak, tlamtlin lo nak asi. Curuangah, na kiangkap ah midang siatnak tlamtlin lonak hla bangin sak nuam ti zettu na hmuh tikah porh awknakin amah le mah cu a relmi hnakin ttha sawn in a ret aw maw ti zoh lohli a tha. Hivek milai pawl hi “Na mit sungih khan daih hman hlawn hmaisa loin na unau mit sungih mithnawm cawih na tum” timi pawl hi ansi.\nvii) Midang sualnak in hmaiphiah: Midang sualnak le tlamtlin lonak a tam thei bik sim thei asile\ntong ngaitu pawlin relsiatmi hnakin in upat deuh ding, tha sawn vekin in hmu ding tiah ruat simsiat thangsiat awknak a suak. ‘Kei ka ruk mi cu zawhte asi ih ka hmuntlang pai rukmi cu cawcang asi. Curuangah kei ih sualnak cu a nep cuang” ti ah midang sualnak simthiam nak in mai hmaiphiah fainak hi leitlun milai pawlin an hman ringring mi asi. ‘Zohman mi famkim kan um lo, asinan….” An ti theu. Sihman sehla, Khrih dungthlun, zumtu pawl cun kanmai thatnak sim dingin siseh mah le mah humhim aw ding in siseh tongkam khat hman tong lo dingin sim kan si, “Mi pakhat khat in na biang a lo beng a sile khatlam khal tun hrih aw,..” “Kei ka mawh lo” tiah a hum aw rero tu le mawhnak cu midang parah a burh theh tu cu Zesu lamtang asilo tinak asi. Zesu cu Khros parah an khenbet lai khalah anmai diknak a sim ve lo, “Ka pa, an sual ngaidam aw” tiah thla a cam sawn asi. Midang sualnak le tlamtlin lonak thawn hmai a phiat rerotu ih bawipa cu Zesu asilo.\nRelsiat thangsiatnak dawngsawngtu, phurtu/karhzai tertu:\nNangmai tuahnak, tongkam, pehtlaihnak, cangvai ruangah a duhdaw aw zetmi mi pahnih an hua aw aw asile na nun na zoh that sal ding ka lo forhfial duh. Ziangah tile duhdawtnak le thiltha tuahnak, Pathian cawimawi nak karhzaiter tu si loin huat awknak tipungtu na si ahcun na rianmi zo asi ti na theih awk a tha. Na kaa, na hnaa, na neihmi le pehtlaih mi, na inn sung kha thangsiat relsiat awknak hmunpi, satan bualrawn ah na hmang ding maw, Pathian thangthat cawimawi nak, khat le khat tundin awknak, thiltha hrangah na hmang ding? Voksa bazar um thei dingin a zuartu le a leitu an um a tul vekin na inn le na umnak hmun kha relsiat thangsiatnak satan bazar ah na hmang ding maw? Duhdawtnak remdaihnak suahtertu maw na si, thangsiat relsiat awknak? Na hril mi in zo ih sal na si ti a lo theihter.\nRelsiat thangsiatnak ih rahsuah mi:\nRelsiat thangsiatnak in relsiatmi parah rinhlelhnak, huatnak, nautatnak, zohniamnak, tvp, a sezawngin milai thinlung sungah hmun a khuarter ih milai pehtlaih nak, pawlkomnak a ti bawrhhlawh ih a siatsuah. Cutin Khrihfa lakah, zumtu lakah, unau lakah, pawlkom sungah, miphun pakhat lakah, khawpi lakah, mibur lakah, rualpi tha lakah, duhdawtmi le duhdawtu lakah, nupa lakah, insang sungkua sungah, hruaitu le dinpitu lakah, mibur burkhat le burkhat lakah, pawlkom pakhat le pakhat karlakah, hmuhsual awknak, huat awknak, thenthek awknak, dungtun awknak, rinhlelh awknak, tvp, a hringsuak ih pehtlaih awknak a siatsuah tahratin satan lungawizawng hlawhtlinter asi. Milai thinlung sungah a fiang lomi, rinhlelh awknak, thimnak in hmun a luah kau sinsin ih cui thimnak hmun cu satan kethlaknak beunak hmun asi. Mi zovek khalin midang a relsiat thangsiat tikah satan lungawi zawng tuah in satan a rian rero tinak asi. Curuangah, Thuthiang in “nan lakah satan ke thlaknak um ter hlah uh” inti. Kawhhran sungah thusimtu (pastor pa) thusimmi ngainep ding, ringhlel, zum lo dingin relsiat thangsiat awknak hi satan hmanrua ttha bik pakhat asi.\nRelsiat thangsiatnak hmanrua: tongkam, cangan, mitmeng, hnihdan, awn-ai, taksa cangvai\nRelsiat thangsiat awknak hmarua tambik cu tongkam hi asi. Culawng siloin santhar san ahcun cangan in siseh hmuhternak pakhatkhat hmanrua thawn siseh mibur umkhawmnak ah taksa cangvai, mitmeng, le au-ai pakhatkhat hmang in siseh thangsiatter theih asi. Curuangah kan nitin nunah kanmah ihsin a suakmi kan cangan, tongkam, neihmi pehtlaih mi le taksa cangvai, mitmeng, au-ai kan neihmi pehtlaih mi pawl ruangah midang pakhat le pakhat lakah siseh mibur le pawlkom lakah siseh relsiat thangsiat awknak ih tumtah mi rahsuah ter lo ding fimkhur a thupi. Kanmah ruangah a cangmi siatnak rahsia hmuahhmuah ih liamkuan cu kanmai parah a thleng leh theh ding asi. Ziangvek hmanrua hmang khalin thangsiat relsiat awknak ih a tumtah mi huat awknak, hmuhthiam awk lonak, nautat zohniam awknak, thleidan awknak, lamtang tuah awknak, zum awk lonak, rinhlelh awknak, hminsiatternak, thusia karhzainak, tvp, suahter tu si lo dingin zumtu pawl cu fial kan asi.\nMilai sunglam mizia langtertu asi:\nSuikheng mawite sungah zohman in caw-ek an ret dah lo, cuvek thotho in caw-ek ih tuahmi kheng sungah zohman in sui an ret dah lo. Mi zohman in hnawmpung sungah sui an hlon dah lo. Hnawmpung sung isin sui a suak dah fawn lo. Mi pakhat cu a kaa sung ihsin ziangvek tongkam a suak ti mi in a sunglamah luahkhattu ziang asi ti theihtheih asi. Sunglam thu hluahhlo, iksiknak, duh amnak, tisa mizia in a luahkhat mi pawl hmurkaa ihsin tongkam sia, hurkhuannak, mi dang thangsiat nautatnak, tisa nuamnung cennak, mah le mah porh aw tahratin midang namthlaknak satan lungawizawng tongkam pawl a suak theu. Thlarau Thianghlim in a luahkhat mi milai pawl hmurkaa ihsin Pathian thangthatnak, remdaihnak, duhdawtnak, le a theitu pawl tungdingtu tongkam a suak. Na tongkam suak in zo ih lung a awiter, Satan maw Pathian, timi in zo na rian ti a langter vekin na kiangkap um pawl khal an tongkam ihsin zo ih sal an si ti theih thei asi. Satan sal pawlin satan duhzawng tuah dingin an lo sawm dingih Pathian sal pawlin Pathian duhzawng tuah dingin an lo sawm ding.\nRelsiat mi si dingah timtuah cia aw\nThimnak in a khuh mi leitlunah dingfelnak in nungin Khrih dung na thlun asi ahcun relsiat thangsiat mi si dingah timtuah cia aw. “Sal cu a bawipa hnakin a tumsawn dah lo” ti asi. Sualnak nei lo, a famkimmi, Bawi Zesu hman relsiat thangsiat asi chun kannih a famkim lo mi milai pawl tla cu thangsiat relsiat tuar sinsin ding kan asi. “Leitlun in a lo huat nak cu keimah i huat ruangah asi” tiah in cahta. Tang na dor deuhdeuh asile mi porh aw bik vekin, dingelnak in na nung asile mi ti aw ter vekin, midang hrang thatnak na tuah tam poh asile midang siatsuahtu vekin, dingfelnak in na nung asile mi hrawkhrawl vekin simsiat thiangsiat na si khal asile na lungawi sawn aw. Simsiat thangsiat na silo asile na nun cekfel aw sawn ding na si. Mi zapi te dutzetmi na sile na dinhmun cekfel a tha. Asinan ruk na ruk le thuphan na per, nunphung le zumnak thurin, milai nuntu ziaza nunmawi na pahbal ih bawrhhlawh in na nung ruangah mi in an lo simsiat asile na ningzak in sir awk nak thawn buan lukhuh ding na si. Na sir awk lohli lo asile relsiat thangsiatnak hnakih sesawn siatnakin a lo hngak asi. Dingfelnak nun nei in a kaa a cip thei tu, midang thangsiat relsiatnak ah a tel dah lo tu cu mi thlawsuak sawn asi.\nRELSIAT THANGSIATNAK LAK IHSIN ZIR DING\nRelsiat thangsiatnak ruangah a tuahding mi a tthulh phahtu cun a hram thawk ihsin a tum lo lawlaw a ttha sawn. Pathian in mi pakhatkhat thlawsuah nak a pek tikah leitlun milai zohman a rawn dah lo. Thangsiat relsiat tu pawlihi tongkam ruangah Pathian thinlung a thleng aw dah lo.\nNa Raal zo a si ti thei aw:\nZiangvek dodalnak, relsiat thangsiatnak lak khalah Khrihi dungthluntu pawlih raal hi minung an si dah lo, minung a hmangtu Satan le a ho pawl a si sawn. Satan in ziangvek le zovek khal hmang sehla thinlung sungah hmun pek hlai hlan lo satan in zumtu pawl in neh dah lo. Ziangvek thlemnak khalin milai duhhrilnak in canter hlan lo satan in zumtu pawl a neh dah lo. Midang thangsiat relsiatnak in mi pakhat in hmailam thu lai a rel lo ih midang relsiat simsiatnak ziangtin na let timi sawn in thaisun hrang lai a rel sawn asi.\nZesu Khrih leitlun a um lai ah kumthum sung Judas Ischariot thawn an um tlang, zingzan rawl eitlang khualtlawng tlang in an um. Sihman sehla, Zesu in Judas kha a dungthluntu dang pawl hnenah a thangsiat relsiat dah lo ti ziangtin kan thei ti asile ‘Nan lakah pakhat in in zuar ding” a ti tikah “Bawipa, keimah ka si maw?” ti ah an sut celcel. Phiarsawmtu, relsiat thangsiat tu pawl parah relsiat thangsiatnak hmanrua lala in ziangtik hmanah lehrul dah lo ding asi. Thutak thudik le thatnak duhdawtnak lawng in pehtlaih ding asi. Ziangah tile zumtu pawlih raal cu milai an si loih milai thinlung luahkhat tu, uktu Satan le thlarau sual pawl sawn asi. Zesu in Amah a thattu, zuartu, dodaltu pawl a zoh tikah a zangfah hai sawn asi. Ziangah tile an theih lomi an tuah rero ih satan bumnak thang sungah an tang ti an thei aw lo.\nMi relsiat thangsiattu pawlin Thlarau Thianghlim riahsiat ter in Satan in a hmang rero hai, an rianmi cu satan asi ti thei hai sehla mi relsiat thangsiatnak an tuah hrimhrim lo ding. Curuangah Zesu in Jerusalem a zoh tikah a ttah vekin satan in a ukmi milai, relsiat thangsiattu, unau mawhsiattu ah satan in a hman rero mi pawl cu ziangtin Khrih hmin in kan runsuak ding timi lawng zoh in thutak, thutak, le duhdawtnak in Khrih ah kaihhruai thei dingin thlacamsak sawn ding kan si. “Na raal duhdaw aw” tiah fial kan si tikah kan raalpa “satan” duhdawt ding ah fial kan si loih satan bumnak thang sungah a thangmi kan milaipi, kan lungawinak siatsuahtu dudhawt dingah fial kan si. Pathian in pakhatkhat tuah ding in fial tikah laksawng le ttuanman um loin zianghman in fial dah lo asi. Amah relsiat thangsiat rero tu cu dudhawtnak in Khrih ah a kaihruai thei asi ahcun a theihdah lomilaksawng a pek mi a cozah ding asi.\nA siat suah mi:\nRelsait thangsiatnak in a siatsuah mi cu relsiat thangsiat mi hrangah thanau nak, dungsip nak, phurnak hloh, le beidawng cauhnak asi. Cun relsiat thangsiatnak tongkam theitu pawl thinlung sungah relsiat thangsiat mi zum lonak, nautatnak, hmuhsualnak, thenthek awknak, dodalnak, hmuhsuamnak, tvp, in pehtlaih awknak siatusah, upat pek dingzat pek thei nawn, le hnatuan tlang thei lo nak pawl tiang a suahter.\nZir ding: Relsiat thangsiatnak hi milai rinsannak hlohtertu asi theu. Cucu zumtu nun pitling nei dingin a tul hrimhrim mi asi. Zumtu leitlun nunah duhmi, nuamti mi, le rinsanmi pawl hi tisa thinlung ihsin a suakmi pawl tlansan tanta a tul. Cutin voi tampi cu mai duhhrilnak liolio in kan tlansan thei lo theu tikah a lotheihlo in thangsiat relsiatnak siseh tlaksiatnak ruangah siseh hlawhtlin lo nak in siseh milai rinsannak a hlo ih Pathian rinsannak a cak sinsin theu. Milai parah a hngat aw theu mi milai ruahsannak le rinsannak thihter tahratin zaahza Pathian rinsannak nunpi thei dingin relsiat thangsiatnak dodalnak pawl hi hmanrua tha zet an asi. Sungkhat, rualpi tha, pawlkom, sumpai thilri, lennak sinak, dinhmun, mit in hmuh thei mi parah ruahsannak, rinsannak, hngat awknak pawl hi hlohter asi hnu ah Pathian lawngah zaahza rinsannak milai thinlung sungah Pathian Thlarau in a nunter theu asi. Milai le mit in hmuh thei mi parah na ruahsannak a cem deuhdeuh asile na lungawi sawn aw. Relsiat thangsiatnak in Pathian thinlung an thlengter thei lo ih relsiat thangsiat nak ruangah Pathian tumtah a thleng aw cuang fawn lo. Relsiat thangsiatnak ziangtin kan lehrul timi sawn in nunkhua a danglam ter sawn asi.\nZiangvek milai asi:\nMidang siatnak hmanrua ah hmangin rualpi tha ah a lo tuah tumtu, lamtang ah a lo tuah tumtu, a lo bawm tumtu va rinsan dah hlah. A duhmi a famkim lo nini ah nangmah a lo tangsiat relsiat leh ding. Milai pakhat cu a mah a duhdaw tu le a duhdawt mi parah siloin amah a huatu, le a huatmi parah ziangvek tongkam thawn a lehrul, ziangtin a thungrul timi zoh tikah a sinak taktak, a sunglam mizia a lang asi. Na kiangkap milai pawl lakah zo in tisa mizia sual rawl alo cawm iih zo in thlarau mizia ticak dingin rawltha alo cawm, zo in thusia, huat awknak, rem awk a tipungtu ih zo in duhdawtnak, rem awknak le thiltha tuahnak a tipungti thleidan thiam ringring ding a thupi. Curualrual in mi zokhalin mai kaa sung ihsin a suak mi le hna sungah a lut mi pawlin thatnak maw siatnak a tipung ti fimkhur ringring a tha.\nMirang thufim in,”Hruaitu pawl cu mi in an dennak lungto thawn innpi (building) an sak ttheu” ti asi. Relsiat thangsiat duhlo asile hruaitu ttuan lo lawlaw a ttha sawn. Tlukbah nak a tawng dah lotu hruaitu tling an si dah lo vekin simsiat relsiat a tawng dah lo tu hruaitu tling an si dah lo. Cuvek thotho in simsiat relsiatnak lak ihsin a zir dah lo tu khal hruaitu tling an suak dah lo. Zo in ziangtin an lo relsiat thangsiat timi hnakin relsiat thangsiatnak lak ihsin ziang na zir, ziangtin na lehrul timi kha a thupi sawn mi as. “Ka um lo ah in relsiat thangsiat ih ka um lo ah in kap that leh ding” tiah leitlun hruaitu hmin larzet pakhat in a sim dah vekin le “ka thu hmuahhmuah izawm thehtu hnen ihsin zianghman ka zir suak dah lo” tiah sim asi vekin relsiat thangsiatnak ih tumtah cu siatnak si hman sehla lehrulnak hmanrua cu dudhawtnak, zirnak, le thiltha tuahnak sawn asi tikah satan a duai ringring ih zumtu cu nehtu hnakin sangsawn dinhmun ah a ding ringring asi.\nKhrih ih nehnak lamzin cu midang va siatsuah si loin midang ih siatsuahnak hmanrua kha tuar tlangnak in asi sawn. Thihnak kha kham si loin thihnak tuartlang in thawhsalnak in thihnak cu neh asi. Relsait thangsiat nak cu relsiat thangsiatnak hmur le lei kha tansak nak in si loin duhdawtnak le ngaidamnak in thunghulh asi tikah neh asi ih satan cu ti mualpho asi. Biang khatlam beng kan si tikah khatlam tun bet tahratin nehtu nun asi sawn. Ziangtluk ka cak tihnakin ziangtluk ka tuar thei, ziangtluk midang hnakin ka tha tihnakin ziangtluk midang hnuai ah tang ka dawr, ziangtluk midang par ihsin hlawknak ka ngah timihnakin midang ziangtluk ka rian, ziangtluk porh awknak ka nei timi hnakin ziangtluk midang hrangah ka cem, ka liam, ka rian, ziangtluk midang in in upat timi hnakin ziangtluk ka upat ih midang thatnak hrangah ka pek awk, ziangtluk mi dang ka relsiat thangsiat ih zianghman lo vekin ka relsiat timi hnakin ziangtluk an duhnak pitlin thei dingin ka bawm, ka sawmdawl, ziangtluk ka hmin a tuahtha timi hnakin ziangtluk ka ziam ral, cu hmuahhmuah cu Khrih hmin in Khrih hmin sunlawi nak hrangah Thlarau Thianghlim lamhruainak in tuah, nunpi asi tikah ziangvek satan hmanrua relsiat thangsiatnak lak khalah zumtu pawl cu nehtu hnakih dinhmun sangsawn ah nitin nun asi sawn.\nMi zo cio khal, thangsiat relsiatnak le dik lo zetin mualphoh nak a tawng rero tu pawl, Pathian Thlarau Thianghlim ih umpi nak in mangbangza cahnak lo pe hramseh!\nDuhdanksak le zawnruahnakin,


Falam Le A Sehvel Khua Ah Thlisia Hraang - Chinland Today Media\nFalam Le A Sehvel Khua Ah Thlisia Hraang\nMarch 31, 2010 1:28 pm·5 comments\nBawhlungsit zohnak tiih sahmi innte\nKan Laitlang hrut le Lairawn sehvel inn kang rapthlak zetzet ih a nuai hnuah tuini March 31, 2010 zinglam nazi 1:00 AM ah Falam sehvelih khuapawl cu thlisia, ruah le rial in a nuai ciamco ih inn pawl an siat.\nZinglam nazi 1 ihsin thli hrang le rial tlapawl cun Falam bawhlungsit zohnak ding ih tuahmi inn pawl an tuah reromi cu a siat ter theh ih bet ah Mahyahkhah innpi cu a kiang ih thing pawl in an nen ngah tiah thu kan dawng.\nMahyahkah Zung Inn (pic BNF)\nThlisia hrang cu cawl lohli thei loin zinglam nazi 5 tiang a hrang ih Falam zato rangva tlap (7) lenglo a hawk ih hleiah inn (5) lai a siat phah a si tiah CT palai pakhat hnen ah Falam khawsung a betu in kan palai hnenah a sim sawng.\nFalam kiangkap khuapawl cu nasa zetin hi thilsia hin a nuai ve hai. Laizo ih inn luanglu (3) lenglo a siat ih bet ah mucyu tlawng tiang in a hawk theh tiah thu kan dawng bet. Zalai khalah inn hnih lai a siat bet.\nKan palai ih a phone daan thu a sim daan vek asile, Laizo ih Mucyu tlawng siat cu tui zing lala ah khaw-hlum teima theipawl in an tuah tha sal tiah thu kan dawng. A then khat inn siat a tuar pawl cu tuiziang lala ah tuahthat a si ko nan, a tuah tha thei lo ziang maw ti zat an um ih a tu ah hmuan ah umnak inn te sak ih khawsa pawl khal an bo cuanglo.\nZalai ah inn (60) lenglo an um ih inn khat ih (5) umnak cu a siat theh. Laizo ah inn (60) lenglo an um.\non March 31, 2010 at 1:50 pm\nA va rap thlak em aw.Ziang ruangah si pei kan Falam khaw lipi ah hi vek thil rap thlak a thleng ? Aw! tiah ka ruat ve nasa.\nLaiMi duhdawt tu\non April 3, 2010 at 10:29 am\nLaimino tha tha le fimthiam nak nei tu pawl nan fim thiam nak rawn thawh uh law,kan vansiat ruang ih kan tuar mi lak ah thiam nak mal ruang ih kan tuar hlei ce mi a tam tuk e, ziang tin kan tang thlang ding?\non September 10, 2010 at 5:53 pm\na va poi ve aw..kan bawipa hnen ah na pin thla cam kan tul..u nau na thla cam nak kan lai ram FALAM in a lo tul…\non September 10, 2010 at 5:54 pm\nUNAU na thla cam nak kan FALAM in a tul..na pin thla kan cam dg aww…\non September 12, 2010 at 3:13 pm\naw!si eee..kan laitlang ih kan khuapi pakhat a si mi ka falam cu hivekin\nthlisia in a nuai nan mithii le ahlo mi kan umlo ruangah lungawi um nasa\ntin ka ruat!thlacamnak in kan bom awk tawn a tul asi!\nlungawi nak tampi thawn


Hruaitu ttha - Chinland Today Media\nFebruary 17, 2010 1:52 am·0 comments\nHruaitu a vei 272 nak\nHT cover 272-1 (Hinah click aw)\nHruaitu Issues 272\nTlawngta pawl um lonak ah tlawng saya tuan a theih lo vekinhruai ding mipi asilole mipum an um lo ahcun hruaitu an um thei lo. Baibal cun kharbok pawl cu hruaitu nei loin a rual in a um tlang thei ti’n in sim. Ramsa hrekkhat pawl tla hruaitu nei loin an um khawm thei.\nAsinan minung kan si sungah hruaitu le hotu nei loin um a theih lo. Adam cu amah lawngin Eden hmuan sungah a um na’n ramsa hmuahhmuah kilkhawitu le hohatu a si. Cu khal cu Pathian mithmuh ah a famkim cuang lo. Amah vek milai dang a tuah sak saal.\nSan khat hnu san khat a liam ih, leitlun ah minung kan rak tam deuhdeuh. Ram, khua le khawtlang tiang in kan then aw ih, cutawkih um mipi cun hruaitu le hohatu an tul. Cun, hruaitu cun a hruaimi mipum hrangah kilhim awk daan, tuamhlawm awk daan le kaihhruai awk daan a phunphun a tawlrel. Hruai awk daan khal leitlun ah a phunphun a um.\nA thupibik cu hruaitu in mipi hrang cawn tlak ziaza tha asilole ruahnak tha a neih a tul. Tuni ih mino pawl hi thaisun ih hruaitu ding an si ti’n mirang pawl cun thufim an nei. Cawntlak nun neitu hruaitu cu thuphan tampi ih puhmawh a si hmanah harsatnak phunkim a tuar ih, sunloih a si theu. Mipi covo ding le mipi thatnak ding lamzin tawlreltu pawl cu hruaitu tha ti an si. Ziangvek pawlkom khalin hruaitu tha an tul ih, hruaitu cu mipi ih zumtlak le cawn tlak\nan si a tul. Ticun, hruaitu tha in a kaihhrauimi pawlkom cun hmailam caan hrangah hruaitu tha dang a tuah thei ding.\nLai Christian Fellowship,\nEditor : Biak Chawn\nJoint Editor : S. Lal Awi Sang\nHotu : Jeremiah\nSungtuan :Salai Cung Lian Thawng\nSumkil : Salai Biak Chawn\nSungtel : S. Lal Awi Sang\n: Salai Robert Biak Tluang\n: Salai Lal Tin Khum\nUpa Len Hlei Thang\nUpa Lian Luai\nSalai Lal Ruat Lian\nSalai Mang Mang\nHruaitu Issue 96\nHRUAITU NEWS ISSUE-214\nHruaitu Issue 72


Taanlaih le NU pawl - Chinland Today Media\nMay 10, 2009 7:55 am·0 comments\nBawipa nan Pathian a simi Keimah ih thupek bangtuk in, nan nu le nan pa cu upat uh;\ncuti cun nan lamzin a tluang dingih ka lo pekmi ram ah reipi nan nung ding. – Daan. 5:16\n– 2Siangpahrang 10-12\n– John 1:29-51\nTlawng sayama pakhat in phunkhat tlawngta pawl kha taanlaih (magnet) timi thir-hnuk ih thu le a hnattuan thei daan a zirh. A thaisun ih camipuai ah, “Ka hmin cu cafang 6 a um ih M in a thok. Thil ka hnuk thei. Zo ka si? tiah a sut hngai tikah, zakhat sungah sawmnga (50%) in mother (nu) tiah an let ttheh. Sayama cu a mang a bangzet.\nA si, thir-hnuk in inn sungih lehnak le hnipuan thilri tampi a hnuh theimi hnakin NU pawl in tamsawn an hnuk thei. Ttuan duhnak thinlung an neih a si ahcun innsungsang hnattuan hnakih sang sawn ttuan dingih kawh an si.\n“Nu ttha” cu a innsang mi pawl a duhdawt ih an si vekin a cohlang hngai. A humhim hngai ih a theihthiam sak hngai. A faa le ih sim duhmi thu a ngai sak hngai, a hnem hngai ih duhdawtnak thawn a pom hngai. Zumtu nu cun Jesuh Khrih cu i Runtu a si tiah pom dingin a faa le zirh cu a nom awknakbik a si.\nCuvek nu pawl cu kum khat ih nikhat Nu Ni (Mothers’ Day) lawngah si loin nitin te’n upatnak co tlak an si. Cuih upatnak cu ttongkam lawng si loin tuahnak thawn langter ding a si.\nPathian pekmi leitlun thil hmuahhmuah lakah,\nThil dang hnakih saangbik pakhat a um;\nCumi cu a sunglawimi man siar thei lo laksawng,\nDuhdawtu Khristian NU pawl an si.\nPathian mi Nu pawl cu tthanglian dingih a lo cawmtu lawng an si lo,\nPathian hnenah a lo thlenpitu khal an si.


Kalaymyo Ah Thinlung Ciangkuang Lo Pakhat Cu Ralkap Pawlin Tlakrawh In An Sut, An Vel Ciamco – Meifar\nKalaymyo, Bogyoke lamzin le Natchaung lamzin pialnak Cherry Tower hnuai lamzinkap ih um thinlung ciangkuang lo pakhat cu ralkap 4 in an vel ciamco, tlakrawh in an sut.\nOctober 12 zan nazi 7:30 hrawngah ralkap 4 cun san le vang um loin nasa zetin kut an thlak. Mithmutu pakhat in “Thinlung kimlo cu uico 4 in nasa zetin an vel, an vuak. Tlakrawh in an sut ciamco ih meithal tawko in an vuak.\nA lu khal a pawp, hitin an vuak ciamco laiah ralkap pakhat in meithal in kiangkap inn pawl a tinkual vivo ih video le zuk thei lo dingin a tuah. Sangka khar thluh uh, meisa mit uh tin kiangkap inn pawl cu a hringhro phah.\nRalkap pawlin mikim lo hnenah na thisen a suak tamtuk dingih reilote hnuah na thi ding an ti. Minung khal an si lo, minung thinlung an nei lo lawlaw” a ti. Thinlung kimlo cu hitawk hmun ih um ringring a si, hitin an velh hnu October 13 zinglam ah an hmu nawn lo. A umnak kiangkap ahcun thihnai tam zet hmuh a si.\nCNDF In Khualtlawng Veivak Lo Dingin Ralrinnak An Suah


2012 Kum Sulhnu Pawl Thlirsalnak - Chinland Today Media\n2012 Kum Sulhnu Pawl Thlirsalnak\nJanuary 7, 2013 3:29 pm·0 comments\n2012 kumpi tla kan vuiliam cuarco thei. America rampi tla, midum-pa Barack Obama rorelnak kut hnuai ah a thar te’n an lut muarmo sal. Kan pi Queen Elizabeth II khal, a kum 60 suahcam sunglawizet in February 6th ah a rak lawm thei. Hlimhlainaklam ah leitlun santhuanthu ngan dingah Gangnam Style timi tla a rak suak.\nMilian, hlasakthiam le hruaitu thar tamzet kum khat sungah an suak. Cuilakah, Linghnin le vansiatnak a phunphun khal a rak thleng ko. Mitampi helkam ih tuahtu December 21, khalah can a cem leh lo ruangah tutiang kan himdam cu a si.\nAsinan, riahsiatnaklam zawngin 2012 kan thlirsal asile, The Darkest Night suah zan khalah mi tamzet kahawk thahnak a thleng. December 14, 2012 lala khalah Newtown, Connecticut ih tlawng pakhat Sandy Hook Elementary School ah Adam Lanza, 20, cun an principal, a hringtu nu le psychologist pawl siarin mi 27 a kap that ti kan thei.\nCuilakah thil danglamzet mi pakhat cu, lungruhzet kan rampi Burma, misual le mifim lak khalih dungtolh dah maimai lo cu, a thinlung thlengin zalennak lamzin a zawh hrethro mi tla kan hmu thei thlang.\nCule, 12 December ahkhan CNF pawl cu ramsung ah lut in Burma acozah thawn remdaihnak hrang an tawngaw ti kan thei. Remdaihnak ngaingai kan suahpi thei ding maw, siatnak sinsin kan thleng sawn pei maw asilole ziangvekin CNF ke a kar vivo ding timi kan thlir cuahco a si.\nChinram Vanzam Ṭumnak Falam Ah Tuah Ding ti tikah Chin mipi hrang thuthang ṭha siloin rilrawng ih theidum pakhat cuhawk bangin, ṭong dangin kan sim asile mah le mah sungah hmuhawkthiamlonak zik tiang a um phah a si. Asinan, a cotu ding diktak cun co dingah ruat hrih phawt sehla. 2012 sungah Chin media lam zawng khalin hmasawnnak tamzet a um rualrualin tlang ṭong ah buainak malte a um thu mikip theih a si.\nChin Tlang Ṭong Thu Ah Pu No Than Kap In President Cakuat timi thuthang Chinland Today in a ngan tikah kan Chin leitlun cu a hninter a si. Lungrualte in ṭong pakhat hman hnakin cuhaw celcel ih buai le miphun ṭhekdarkawknak tiang hman kan nuam a si. Dr. Hre Kio khal cun Concerns on Chin Language – Dr. Hre Kio tiin a ngan hngehnge.\nLiam cia cu taan in, tui kum thar ihsin kan hmailak daan ding a thupi a si.\nThein Sein Le Suu Kyi US Fehtum Ziang A Bang Pei?\nCNF/A Hotupawl Mi Pakhat Cio Ka Hmuh Dan


Kachin Ram Ih An Sakhan Lasal Dingin Ralkap Cun Ralkap 1000 Lenglo A Kuat Bet – Vapual Auaw\nKachin Ram Ih An Sakhan Lasal Dingin Ralkap Cun Ralkap 1000 Lenglo A Kuat Bet\nMay 29, 2021 vapual auaw Ramsung Thuthang 0\nMyanmar ralkap cun Kachin ramkulh Moe Mauk myone Alawbum tlangih an sakhan picang cu KIA kut in la kirsal tumah ralkap 1000 lenglo an kuat bet cu Kachin thuthang cun a tarlang.\nRalkap mipum le ralthuam pawl cu Rang sor in tlangpar ah phurhter an tum ih hmunrawn tiang cu mawtaw in an thlah. Mawtaw 8 in rang le ralthuam phunphun an phur ih tlang kaipi ding an si. May 28 ih an hmuhmi mawtaw 8 sungih rang le ralkap pawl cu tuini May 29 ah Alawbum tlang an kai thok tiah khuami pawl cun an rel.\n“Mawtaw zate cu 8 a si ih mawtaw 6 in rang an phur. Mawtaw dang cu eiin le ralthuam a si ding. Kan theih dan ahcun Alawbum tlang lam pan in ralthuam an phurso ding. Ziangahtile , fur caan a si tikah mawtaw in feh sukso a theih lo. Cumi tlunah mawtaw in an feh asile KIA in an rak kap rigring rungah a si ding,” tiah khuami pakhat cun a rel.\nRalthuam phurtu rang cu 25 hrawng an si tiah an rel ih hmaisa sawn ah ralkap 100 le neta sawn ah ralkap 800 an thleng bet cu ,tu pekte ah ralkap 1000 an pung bet. Tui dinhmun Alawbum tlang kiangkap ah ralkap 2000 hrawng an um tiah Kachin thuthag cun a tarlang a si.\nHlasakthiam Benjamin Sum Ih Hla Thar Zohtu Million A Kim\nNUG Cozah In Ting 30 Man In Mindat Raltlan Mipi Pawl Bomnak A Pe


RCSS in SAC ralhraang ukhruainak hnuai ah Federal rampi din thei beisei - Falam Online Media\nRCSS in SAC ralhraang ukhruainak hnuai ah Federal rampi din thei beisei\nMay 12, 2022 May 12, 2022 Ni Hnem Sung\t0 Comments\nSAC ralkap hotu Min Aung Hlaing in Tlangpar hriamkai pawlkom hruaitu pawl remdaihnak hrang thurel a sawmmi ah a cohlangtu pawlkom 10 an um ih, ralhraang sawmnak cohlangvetu RCSS (Restoration Council of Shan State) cun beiseinak tumzet thawn an cohlang mi a si thu, mipi an sim thei.\n2022, May 12 nikhenmi RCSS thusuah cang 3 nakah\n“mahte ukhruai theihnak famkim a si mi Federal rampi din theih a si lawngah mipi duhmi ukhruaiawknak cangsuak theiin danglamnak a um thei dingih remdaihnak thawn a khatmi ram cangkang kan din thei ding ti`n zumnak kan nei hnget” tiah an tarlang.\nRCSS cun SAC ralhraang ukhruainak hnuai ah Federal rampi din theih a si ding ti`n cu thusuah ah an tarlang kher lo nan an thusuah cu Ralhraang thawn Federal rampi kan din ding ti thawn a bangaw ti`n ramsung mipi cun an hmu ih, hnihsuaksainak ah a hmangtu hmuh ding an tam.\nAn thusuah hnuai ah comment a tam zet ih mipakhat cun fuh zetin hitin a comment ve. “NUG hmanin Federal rampi hmin tar in Dothlenghnak a tuah nan, an thusuah pawl ah cuvek rim a nam lo.”\n“Culaiah hrimhrei ralthuam rinsan ih mi nuaineek hmang SAC ralhraang hnen ihsin cuvek lamlam an beisei ngam cu ziangvek ruahnak an nei si pei” tiah a ti.\nRCSS/SSA hin tu kum thok ah “tel ding cin pawlkom an sawm thluh lo cun SAC cozah thawn thureltlang kan tum lo” ti`n thu an rak suah dah nan, atu ah ziangruangah an thu an thleng saal ti cu felfaiin theih a si lo.\nRalhraangbawi Min Aung Hlaing in remdaihnak thurelding a sawmmi pawl ah DKBA (Democratic Karen Benevolent Army), KNU-NLA/PC (Karen National Union/Liberation Army – Peace Council), PNLO (Pa-Oo National Liberation Organization), NMSP (New Mon State Party), ALP (Arakan Liberation Party), RCSS (Restoration Shan State Council), LDU (Lahu Democratic Union) le (non-NCA) UWSA (United Wa State Army), NDAA (National Democratic Alliance Army – Manglar), SSPP (Shan State Progress Party) tipawl in an cohlang tiah theih a si.\n← KIA le PDF siah khong dan luarkai deuh ti`n soisel hlawh\nFalam hrang thil phur ṭheutu Truck mawṭaw tumpi cu tu ni tiang a umnak theih a si lo →\nSAC ralhraang in Kalay PDF mino pakhat Urkaang that


Khristian Pitling nun theihtheinak - Hre Mang\nKhristian Pitling Nun Theihtheinak:\nमे 2, 2007\nTulai Khristian ti aw pawlin kan sakhua mi sinak, thlarau mi sinak tehfung kan hman mi a dik lo a um theu ruangah Bible in ziang a sim ti tawiten zoh thlang hnik uhsi. Milai in an hman theu mi cuaithlainak hmanrua pawl cu hi pawl tla an si theu: lenglam thianhlimnak (ei le in hrialnak, langhnan sualnak hrialnak), Biak in khawm tam, thawhhlawm pek tam, thlacam tam, thiltha tuah, le a dang pawl tla an si. Bible in a simmi zoh hnik uhsi.\nHi pawl hi leitlun sakhua mi, Muslims, Budhist, le milem bia pawl khalin an neih thei mi mizia le nuntu thinlungput vek a bang men ding nan Khrih Thlarau in a cencilh lomi milai in hivek thlarau rah rahpi theih asilo. Asile ziangtin hivek rah cu mi pakhat in a rahpi maw pi lo ti kan thei thei ding?\n1) Duhdawtnak (Love): Duhdawtnak cu ngaidamnak in cuaithlai asi.\nDuhdawtnak hi “ kan duhdawt mi hrangah ziangzat ziangvek kan tuahsak” timi le “ kan duhdawtmi ziangtluk kan ngaidam thei” timi tehfung thawn hniksak asi sawn. Na duhdawtmi in na duh lo zawng, na huat zawng a tuah ih na lungawinak ih na ruah mi a lo siatsuahsak tikah na duhdawt taktak maw tiah hniksak na si. Cucu Jesu Khrih nunah kan hmuh thei mi asi. A duhdawtmi leitlun mi pawl hrangah a nunnak a pek ih a duhdawtnak thei loin amah thattu pawl hman a ngaidam thotho. Duhdawtnak thlarau in a cencilh mi khristian nunah huatnak in hmun a nei lo. Milai duhdawtnak cu milai thinlung diriamnak, mai lungawinak tipung tu hrang lawng asi ih tawpcin a nei. Asinan vanlam thlarau in a ransuahter mi duhdawtnak cu tawpcin le rikham a nei lo.\n2) Lungawinak (Joy) : Lungawinak cu riahsiatnak thawn tah asi theu.\nZokhal milai duhtling malsawm dawn lai fangah le ziangkim cu duhthusam vek asi in theih awk lai fangah a lungawi lo an um lo. Asinan ziangkim hi milai duhthusam kalh zawngin an feh thluh vekin thil a thleng tik canah thlarau rah cu mailai nunah a rah taktak maw tiah hniksak asi. Tisa a cah lo laiah, tisa duhthusam a famkim lo laiah, nitin nunah milai ruahnak ih ruahban lomi thil pawl a thleng tikah vanlam ihsin a rahsuak mi lungawinak in milai thinlung a luahkhat taktak maw tiah fiah kan si theu.\nVan lam tlarau in a rahsuahter mi lungawinak cu mitin hmuh theih le kut in tham theih thil ah a hngat aw mi asilo vekin cupawl an thleng aw rero tik khalah a thleng aw dah lo mi lungawinak asi.\n3) Daihnak (Peace): Daihnak cu a sat vetvetmi hmuh tonnak thawn tah asi theu.\nKiangkap ah meisa hliau dupdo a kang tikah, tisuar hrum dupdo in kan leitlun lawngpi cu a cim dutdo ih tidai cu lawngsungah an lut dutdo tikah, thlipi a huuk dumdo tikah, Kiosa a kaa a kau thei bikin a ang ih kan sa ei dingin a haa a lip rero hmuh tikah, Satan in a thilti theinak sangbik le hriamhrei tha bik thawn kan milai nun cu siatsuah a tum lai canah, Satan cu hni hiohio in ka nehzo asi tiah a ummi thlarau mit in kan hmuh lai canah, milai porh awknak le suan awknak hmuahhmuah cu a hlo thluk vekin theih awk canah, tisa in a thlin nawn lo mi dinhmunah din lai canah, Daihnak kan nei taktak maw tiah thlarau rah cu hniksak asi theu. Cuvek can ah vanlam daihnak in milai thinlung a luahkhat tikah mangbangza daihnak cun milau sunglam nun cu a luahkhat theu sawn asi.\nCuticun zumtu cin Pathian thawn an pehtlaih awknak ah daihnak a um tikah amai mimal sunglam nun lawng si loin a milai pi pawl thawn an pehtlaih awknak khalah daihnak a um asi.\n4) Thinsaunak (patient): Thinsaunak cu Pathian can (God’s time) hngak asi.\nIsreal pawl kha Igpyt ram ihsin hruai suak dingin Moses in ziangruangah kum sawmli sung hram lakah tuu khal tahrat in Pathian can a hngak? Ziangruangah Israel pawl cun kum sawmli sung nelrawn ramcar ihsin an tumram lut dingin an hngak a tul? Egypt ram lal tuan dingin ziangruangah Joseph cun saltannak le thawng in sung tiang a rak tuar tul tenteng? Ziangruangah a unau pawl huatnak cu a tuar tul tengteng ih ziangruangah thuphan puh tiang a tuar hmaisak a tul tengteng? Pathian tumtah mi le lungawinak hi milai nunah tuansuak asi hlanah milai thinlung hi timtuah cia a rak tul ringring theu. Pathian in can a nei ih cucu thinlung daiten a hngak thei tu pawl cu thlarau mi pitling an si. Cuihlei ah, thinsau nak cu mah hua tu le duhdawtmi parah kan cangvaihnak par khalah a lang theu. In hua tu pawl siatnak hminsiatnak tuah thei dinhmunah kan din lai khalah hmanrua zapi ten hmang loin thinlung ret thei nak asi fawn. David in Saul kha lungkua sungah a that thei nan thinsau ten Pathian mithmai zoh in a that lo. Kan duhmi le in duhtu, kan duhsak mi pawl hrangah thiltha tuah ding in kan timtuah tik khalah ziangtik hmanah Pathian thu dik le can ruat mi pumpelh dah lo tu, a tikcu le can te ah ciamciam ten thu ruat in Pathian remruat le kutcang sawn kha zo ih Pathian thu vekin nitin khua a ruatih a nung tu kha thinsaunak thlarau in a luahkhat mi mizia sawn asi.\n5) Ngilneihnak (kindness): Pathian hnen ihsin thilta malsawm dawn mi pawl hi midang in co ve hai seh tiah midang duhsaknak thinlung put asi. Leitlun milai tampi cun Pathian hnen ihsin an co mi malsawm, lennak, thatnak, lungawinak pawl hi midang in an co ve pang ding ti an phang, asilole canpual tha le covo tha lungawinak le cawimawinak hmuahhmuah cu anmah (anmah le sungkhat rualpi tha, pawlkom) in co theh sehla midang cu anmah hnakih niam, an kuat hnuai ah um theh hai sehla ti hi an duh theu. Asinan Thlarau in a cencilh mi milai pawl cun Pathian hnen ihsin an co mi lungawinak malsawm hmuahhmuah cu a thathnem pi le lungawipi vetu ding midang pawlin cove hai seh tiah duhsaknak ngaingai an nei. Anmai comi hnakin a tamsawn malsawm le lungawinak cu Pathian hnen ihsin midang in an dawn theinak ding tiang midang duhsaknak thinlung in an thinlung cu a luahkhat theu sawn asi.\n6) Thatnak (Goodness): Mai milai thinlung duhnak diriam ternak hrang si loin thiltha tuahnak. Mai hrang hlawknak le mai duhmi ngah duh ruangah si lo, kan parah thiltha a thleng sal ding ti thinlungput ruangah si loin midang hrangah thiltha tuah duhnak thinlung le tuahnak pawl hi thlarau in a celcilh mi zumtu pawl nunah a rahsuak mi asi theu. Milai in mitha si duhnak, canpual tha, faknak, cawimawinak, mai hmakhua sialnak ruangah thiltha an tuah theu. Thlarau in milai zumtu nunah a rah ter mi thatnak cu a danglam asi. Mai tang sung hlawknak hai lut duh ruangah si loin Pathian hmin sunlawinak sawn ruat ruangah midang hrang Pathianhmin in thatnak a tuahsak tu sawn an si.\n7) Rin-umnak (faithfulness) : Pathian hnenah rinum nak cu milaipi parih rinumnak in a langter theu. Rin umnak hin man tampi a man theu. Pathian hmaiah rin um zetin um thei dingin voi tampi cu milai in hlawknak, lungawinak, diriamnak, sunloihnak in kan ruah mi hlohphah a tul theu. Daniel le a rualpi pawl cun Pathian hnenah an rin-um ruangah siangpahrang in ah nuam zetin um thei nak dinhmun kha an hloh phah ih Kiosa rawl ah thlak an tuar, meisa thawn ur tiang an ton phah. Joseph cun a rin umnak ruangah thawng inn sungtiang a thleng phah. Rin umnak hin kan duhzetmi kan hloh phah lawng si loin tisa in a duh lo zetmi dinhmun tiang tuar phah a theih. Mai hlawknak le duhmi tiang hloh phah lawng hman si loin tisa in a duh lo zet mi, har a ti fualfo mi tawn phah tiangin Pathian ah a rin um tu cu mi thlawsuak an si. Cuvek rinum nak cu Pathian Thlarau hnatuan rahsuak sawn asi.\n8) Nunnemnak (gentleness) : Numnem hi tihhrut asilo, thathnemnak a suahpi lo dingmi tongkam le tuahnak hrial theinak mizia sawn asi. Fel le tha si duhnak ruangah milai cun anmahle anmah an hum aw, an venghim aw ciamco. Midang siatnak thu tampi an sim tikah anmah cu an tong thei tu pawlin tha deuh ah in ruat ding tiah an ruat aw theu. Asinan thlarau in a luahkhat mi numnemnak cun Pathian remruat le duhnak lunghmui zawng sawn kha tuah pitling asi theinak ding hrangah milai duhnak cu tanta thei nak mizia sawn asi.\n9) Mahlemah neh awknak (Self control): Mai taksa thinlung le ruahnak a kaihrem thei ih tuah tulmi pelhsolh lo ten a tuah thei tu le tuah lo ding mi hrial theh thei tu cu thlarau ah mi pitling asi. Cucu a lenglam ah tuahnak lawng si loin milai sunglam nunah a luah tu, khawruah pawl khal a tel asi. Milai sunglam ah khua a luah tam bik tu, khawruah le suangtuahnak pawlin mi pakhat cu ziangkhal a tuah ter in a tuah lo ter lole a cangvai ter asi. Suangtuahnak, tongkam, le tuahnak cu thlaici, a kung, le a rah vek an si. Suangtuahnak in milai thinlung sungah khua aluah hmaisa ih tongkam in a thlun theu, cui hnu ah tongkam cu tuahnak in a thlun theu sawn asi. Cutin mah le mah a kaihrem aw thei tu cun a sunglam nunah khua a luah tu, khawruah, a tongkam le a tuahnak khalah a mah le amah a neh aw aw asi.\nCuruangah zokhal sunglam nun a thianhlim lomi in thianghlim nun neih a theih lo. Ziangah tile a thianghlim lomi suangtuahnak le a thianghlim mi Pathian thlarau cu hmunkhat ah an um tlang thei lo, hna an tuan tlang thei lo asi. Mi iksiknak, hurnak, puarthaunak, duh ham nak, hamtamnak, thiltha lo hmuahhmuah suangtuah nak in milai sunglam khua aluah tikah Pathian thlarau cu a riah a sia ih cui milai nun ahcun zianghman hna a tuan thei nawn lo asi. Zokhal mai sunglam nun a thianhlim lo tu cun a lenglam nun khal a thianghlim ter thei lo. A sunglam khawruah a kaihrem thei lo tu cun a tongkam le tuahnak khal a kaihrem thei fawn lo.\nCuticun suangtuahnak le khawruah tha lo pawl cun tongkam tha lo a hring suak theu. Pathian thu in a simmi cu “mi pakhatkhat cu sakhua mi zet vekin a ruat aw aw nan a tongkam a kilkhawi thei lo asi ahcun a sakhua mi sinak cu thuphan lolak” asi a ti. Cuvek tongkam pawl cu ziangvek tongkam saw an si? A ngaitu pawl thinlung sungah thu tha lo a ruatter tu, mi a hua ter tu, thinglung sual a neihter ter, Pathian dodalnak thinlung le milai siatsuahnak thinlung le ruahnak a neih ter tu, mah le mah porh awknak thinlung a neihter tu tongkam pawl tla hi tur nei vek, Pathian in a tenzetmi tongkam pawl tla an si. Asinan, Pathian Thlarau in a luahkhat mi zumtu cun a sunglam nun, tongkam, le tuahnak khal ah amah le amah a neh aw aw ih a ziangkim cu Pathian thu hnuai ah a tuhlut aw aw ih Thalrau Tianghlim thunun nak hnuaiah a nitin nun cu a hmang saw asi.\nThlarau mi ka si maw tiah mah le mah a cek aw duh tu pawl cun hi pawl hi zoh in cek aw hai seh. Cuticun kan sakhua nunphung hin hum in kan um lo nak dingah thutak lamzin kan zawh cio thei nak ding ah tiah duhsaknak thawn,\nCasar tu zapi ten Pathian in malza lo sawm hram seh!


B.E.H.S (1) Falam Tlawng Fehnak Zin ( SAYAGYI VAN KYI ZIN) Remthatnak | GFYO\nB.E.H.S (1) Falam Tlawng Fehnak Zin ( SAYAGYI VAN KYI ZIN) Remthatnak\nPosted on July 9, 2011 May 29, 2018 by admin\nFalam khua, BEHS (1) tlawnginn hi khua hlanlai, kan pi le pu san lai ihsin cathiam tampi fimthiamzirnak, tlawng hminthang pakhat a rak si. A sung ihsin mithiam sang tampi an suak zo ih, tui sunni tiang kan Chin Miphun hrangah fimthiamnak hramtohnak hmunpi khal a si. A hleice in Falam khaw suak nang le kei hrangah kan mithmai ngahnak fimthiamnak hnawiti in fahtu le in fahnak hmunpi khal a si fawn. Tuikum 2011-12 cazir kum khalah tlawngta mipum964 cu fimthiam zir in Falam tlawnginn pi ah an kai rero lai.\nHi tlawnginn pi hi Farthawk (Canbary veng then), Falam khawtaw ah a um. Cutin Falam khawtaw ihum a si ruangah tlawnginn fehnak lamzin cu suk le so hlir in a khat. Cui Tlawnginn pi cu zin pahnih in feh theih a si nan, zin pakhat cu motor car feh thei asiih zin pakhat deuh cu minung lawng feh theinak zin asi.\n(Minung lawng feh theinak zin kan ti nak zawn cu Saya Don Hre Dun inn ihsin Saya Kawl Lian Thang inn tiang ,a tanglam ih zuk ah famkim le fiang deuh in zoh theih a si)\nCui minung lawng feh theinak zin kan timi cu cozah lam in khuahlan lai ihsin an rak rem sak dah lo,tuah sak dingin dilngen a si khalle um zia nei lo vek ding khi a si. Zinkap ih um innsang pawlin an mah le ti thei tawk ten cui lamzin cu kalbak tuah in an fing khawi ringring. Hmanseh,tlawngta suk so an tam ih, fur can a thleng tikah cui kalbak pawl cu hmakhatte ah an siat lohli sal theu. Hmun suksonak hmun cu ciar bek thawn a khatmairuangah cui zin azawhtutlawngtapawl le khawmisenpivantlang pawl an zinfeh ahar thei zetih, zangfahza ngaingai ansi.\nCuruangah hih lamzin “Remthat” ding hrangah GFYO nih thaal tlawngpit sung (April/May, 2012) ah tuah suak dingin tumtahnak kan nei. Ziangvek in rem that ding ti cu atanglam ih zuk parah fiang zetin tarlang a si. Leitlun hmunkip ih um Laimi kan zaten kan khua kan ram ti hnianghni te khi hngilhsan le dungtun mai kan siang cio lo ding tiah zumnak kan nei. Kan thinlung ruahnak ir-awm sungih Falam, leitlun khawpi tamzet lakah mithmai a ngah sinsin theinak dingah,nang le kei kan tuan khawm vialvo theinak dingah ti’n GFYO in a theitawk suah in sangka a ong a si hi! Kan zaten kut-ong zom in tuantlang vialvo dingin, laicin senpi nan zaten rinsannak thawn kan lo sawm duh a si.\n“Nikhat ni ah kan khua le kan ram in ziangmi in tuah sak ti’n thu in sut leh ding “\n“Sayagyi Van Kyi zin” project report: http://www.gfyo.org/wp-content/uploads/2012/05/Report.pdf\nSayagyi Van Kyi Zin on puai: https://youtu.be/PFsZDI49giw\n← Biazai By Sayagyi Van Kyi\nVantualrawn,Ramthlo khua Bawhlung puai hrang… →


China thilthleng rapthlak bik hrang Jackie Chan in zuknung cang ding - Chinland Today Media\nChina thilthleng rapthlak bik hrang Jackie Chan in zuknung cang ding\nMay 24, 2008 2:59 am·0 comments\nEPA |May 23 : Hong Kong mizuk can thiam le milar Jackie Chan cun linghnin ih a siatsuahnak hmun ka tlawng ih, ninghang tuartu pawl hrangah zuknung ka cangsak ding a ti.\nChan hi zuknung khawlkhawmnak hmun ih milar hminthang a si hleiah Rush Hour ti a cannak ihsin a hmin a tha sin sin. Tui zuknung acan ding mi ah cun a ziaza a thleng ding, ziangruangah tile a khawmipi pawl ih an tuar nak ruangah a si.\nRintlak theihpinak ih an sim dan ah cun May 12 ih Sichuan ramkulh ih linghnin ruangih a thi mi 55,000 lenglo an si ti a si zo. Hi hi China ih thiltheng rapthlak bik a si hrih lai.\n“Thaisun ah kawhhmuh tu ding pawl leh, thuanthu ngantu pawl thawn kan tawngaw ding, ziangruangah hi zuknung ka cang duh ti a si le ka thinlung kan nunnak i pemtu thil pawl ruangah a si, thuanthu pakhat hnu pakhat hin ka mithli in ti tla, hi zuknung fehtlangin China ralkap pawl upat tihzahnak le leiltun mipi pawl theihtirnak ka nei duh’ tiin London ih thuthang la khawmtu pawl hnenah lungzurnak thawn Chan cun a sim.\nA simbet nakah cun hi zuknung hi harsa bawmnak dinghrangih tuah a si ding a ti bet.\nChan in $US1.5 million in linghnin ninghangtuar pawl bawmnak a nei ih, tlawng inn saknak ding khalah bawm atum bet thu khal a tiam kam.\nBruce Lee ih inn zuar ding:\nLeitlun zuknung cangthiam Bruce Lee a dam lai ih a inn cu tui China ramih linghnin thi pawl bawmnak dingah a neitu Philanthropist Yu Pang-Lin in a zuar tum thu a phuang. 1960s le 1970 lai ah khan Bruce Lee cu a tui an zuar ding mi inn ah a rak um.\nTongkam Khat Ruangah Jackie Chan Buainak Tawng\nCameraman Nunnak Bawm Manlo Tu Jackie Chan\nChina ram ah tlawngta nauhak mi 19,000 linghnin ruangah thi\nJackie Chan, China MP Ah Hril\nJackie Chan Ramsung A Thleng Zo\nVa pulhnat (Bird Flu) China Ah A Um Sal


Capo sai thiam lo kaih a si - Chinland Today Media\nMay 13, 2010 9:17 am·0 comments\nTaiwan le US kahpia pakhat George Lin (kum 68) cun Taiwan ihsin Tuluk ram sung a fehnak vanzam par ah ‘a kiangkap pawl theih ban in’ capo a sai pang ih, an tonak vanzam cun a thlennak ding Shanghai khawpi ih a thlen hlan ah Hangzhou khawpi ah a tum hmaisa. George Lin cun vanzam a to lai ah “Ka bag sungah bomb a um sokhaw’ ti’n a rak sim pang ih, cucu vanzam ih hnatuantu pawlin an theih tikah thuneitu pawl an sim ih, tihphannak thawn Hangzhou ah an suk lohli a si.\nHih vanzam ahhin khualtlawng (293) le hnatuantu (22) lai an um ih, palik pawlin vanzam sung hmuahhmuah an zohfiang thluh na’n ziang bomb khal hmuh ding a um lo tiah an ti. Asinan, ‘acozah pakhat hrangih huatsuakzet ih cangvaitu tiah George cu kaih a si. Tuluk le Taiwan cun 2008 ihsin ram pakhat le pakhat fehnak vanzam lamzin thar an ong saal ih, tui’ dinhmun ahcun zarh khat ah vei (270) lai an zam ringring a si. – AP\nNepal ram in ram sung buainak a tong\nNepal cun ram sung uk awknak thuhla ah buainak nasazet a tong ih, lamzin zawhtu 150,000 leng lo an um ruangah dawr, tlawng inn, acozah zung, mawtaw le thil dangdang an khar thluh ti a si. Buainak cu Moist tapung rak tuantu pawl ihsin a suak na’n Moist pawl cun ‘Ram thansohnak dingah uknak ih kan tel ve a tul’ tiah an ti.\nNepal ram ih Moist tapung pawl hin kum (10) lai acozah an rak dodal zo ih, milai 16,000 an thih phah zo. 2006 kum ah acozah thawn daihnak an tuah ih, ram sung uknak ah dinhmun thatha an run co. 2008 ih hril awknak ah parliament seat tam sawn an co na’n Army Genreal parih an thu thensaknak ruangah thla (8) lawng ram an uk.\nCumi hnu ah Moist pawl cun uknak ngaingai an co nawn loih, prime minister Madhav Kumar Nepal cu a sinak bansan dingin a forh. Moist hotubik Pushpa Kamal Dahal (Prachanda ti’n a laar) cun acozah in an zung an tlansan hlan lo cu hih buainak hi kan fehpi ding tiah a ti bet. Asinan Dahal cun, “Kanmah lawngin ram kan uk ding tinak a si lo, kan ram mipi pumkhat ih kan um theinak dingah uknak kan co ve a tul’ tiah a ti. Nepal khawpi Katmandu ahhin Moist mi 600,000 lai an um ti a si. – Reuters\nPakistan ah tapung raalkap (22) an thi\nKan dung zarh sungih do awknak ah Pakistan acozah le NATO raalkap pawl tapung raalkap mi (22) lai cu helicopter ihsin meithal le bomb in an kap that tiah thuneitu pawl cun an sim. Hih raalkap pawl hi March thla ih an do awknak ihsin ‘South Waziristan’ ihsin Orakai district ih tlan (relh) pawl an si ih, acozah cun NATO bomnak in a dawi vivo a si. – AFP\nThuthang zingzawitu pawl dinhmun him lo\nNew York Times tawlreltu pawl cun kan dung tlawngkai nihnih ni ah leitlun ah thuthang zingzawitu (journalist) pawlih dinhmun cu nikhat hnu nikhat a him lo deuhdeuh tiah an aupi. 2009 sungah leitlun ah journalist 70 lai cu misual pawl kutah an thi ih, vei khat ih thih tamnakbik cu Philippine ram ah a thleng ih, mi (30) lai an thi.\nNew York Times buaipitu pakhat (reporter) David Rohde (2008 kum ih Taliban tapung raalkap pawlin Afghanistan ram ah thla 7 lai an renbet mi) cun, “Journalist si hi thil olsambik a si ih, thih olsamnak bik hnatuan khal a si” tiah a ti. A simbetmi cu, “US journalist cu thihnak tuar tambik an si ih, then (5) ih thenkhat (4) cu US ram mi an si” a ti. Thuthang zingzawi ih ramtin fehsuaktu le acozah duhzawng langter lotu cu hmuntin ah zokhal in tihzah an tum cuang lo tiah NYT cun a rel. Rohde cun, ‘Journalist pawl cu ram leng ih an tlan suah thei ahcun mi vantha an si ih, cuti cingin an dinhmun cu, an tlannak ram neitu pawlin nasazet in an rak buaipi ih, caan reipi cu zianghman tuah thei loin an um fawn’ tiah a ti. – AP\nTuluk Khawsatuk In Milai 10 Luan An Thi\nChina Ramsung Kum Thar Hmuahnak ah Mi 35 Thi, Mi 42 In Hliam Tuar\n2012 Sung Ah Taiwan Ram Ah Mi 235,000 Suak


Chin Gospel Singers Group Din Asi - Chinland Today Media\nChin Gospel Singers Group Din Asi\nOctober 4, 2012 12:54 am·0 comments\nPathian hlasaktu leitlun ramtin ih a thekdarh awmi Chin mi pawl hmun khat ih funkhawm ton theinak dingah ti ruahsannak thawn Chin Gospel Singers Groups (CGSG) cu September 9, 2012 ah an din a si thu an hotu Biak Hlei Sum in a phuang.\nPathian ram kauhsinnak ding hrangah ram sung, ram leng um Pathian hlasak Chin thangthar nonawn pawl finkhawm ding. Kohhran le pawlkom hriallo ih Pathian hlasak khawm thei ding ruahsannak an nei thu khal a sim tel bet. Acozah theihpinak thaw ih hnatuan an tum thu khal Saya Sum cun a tarlang.\nRamtin ih um Awnmawi ngainatu pawl le zaihla buk tuah zotupawl zapite ih tel theinak ding khalin sangka kauzet an ongaw. A telduhtu hrangah kumkhat sungtel sinak Kyat 10000 (Hlabuk neizo tu pawl hrang) a siih nei hrihlo hrang Kyat 5000 a si.\n‘Gospel Concert khal neih kan tum ih December 2012 ah nei ding kan si. A ni cu a fiang hrihlo’ ti khal cun a sim. Hi CGSG ih tumtahmi lak khalah CD/VCD siannak umlo ih rak lasawng ih zuartu pawl kham thei ding khal kan tumtahmi a si a ti bet.\nPehtlaihnak : Singer group <singergroups@gmail.com>\nRamsung Ṭuanvo Neitu\nPresident : Saya Biak Hlei Sum Members\nVice President : Saya Billy Tha Nei Sang 1) Dr. Tha Nei Fai\nSecretary : Saya Van Duh Thang 2) Saya David Hlawn Ceu Thang\nAsst. Sec : Saya Van Lal Hum 3) Saya Za Lawr Khum\nTreasurer : Mai Van Nei man 4) Saya Lal Nei Khup\nJoin-Tre : Mai Eli Ni Cer 5) Mai Far Men Par\n6) Mai Dorcus Eng\nAdvisors 7) Mai Khawl Nei Sin\nRev. Simon No Ling Thang 8) Mai Tial Rem Cin\nRev. Lal Eng Lian 9) Mai Ngun zung Tlem\nDr.Tuan Za Kip Thawng@ Cate 10) Mai Par Cin Mawi\nRam Dang Ṭuanvo Neitu\nMizoram Salai Hu Lian\nDelhi le a kiangkap khuapawl Saya Cung Aung\nYangon Saya John That Luai\nMalaysia Saya Henry VL Hmangaih\nSingapore Salai Biak Lawm\nAustralia Mai Lal Cuang Kim\nDenmark Salai Ramte\nNorway Mai Mapui\nUSA Saya W.Kap Lian Thang\nSalai Lal Tin Thang\nKawlram Tilian Harsatuar Bomnak Hrang Delhi Ah Concert Nei


Kawlram :Dip Thawn Hnawmhlawn Daan April Ni 1 In Hmanthawk Ding - Chinland Today Media\nKawlram :Dip Thawn Hnawmhlawn Daan April Ni 1 In Hmanthawk Ding\nFebruary 3, 2012 4:39 am·0 comments\nMyanmarnewshub, Popular News | Febuary 3\nVenghnen Ram pawlih an hmanmi hnawmpawl a ciar le a ro pawl thliar dang thei hnawmhlawn daan cu April ni 1 ihsin hman thawk ding a si thu (Si-Pin) lam le Thianfainak lamih Bawi Upa pakhat in a sim.\nHnawnhlawnnak dingih an tuahmi hnawnbawm dip si lo a dang hnawmbawmih hnawm hlawn a si le Darkhing(Khawng-lawng) tum hnawmhlawntu pawlin an laksak lo ding ti a si. Cuvekih an tuahnak cu thliardang cia ih hnawmhlawn ding a si hleiah awlai tei Palastic pawl hmansal a si theinak dingih tuahmi a si. Mipi tampi in hivek daan an hman asile khawpisung tinkimih a suakmi hnawm rimsia pawl a hlo ttheh thei ding a si tin a sim bet.\nHimi hmanthawk a si tikah Daantatnak (Upadi) hmang lo dingin Upa pawl in an sim. Himi hrangah mipi in an thlun lawngah hmailam ah hi thil hi a hmun ringring ding. “Can a hung rei ih an thlun lo le Daantatnak a hung si leh mai ding” tin a sim. Hnawnhlawnnakdip pawl cu mipi in an lei dingih cumi dip pawl hmansalnak (Recycle) ihsin sum man khal nuam teten a thla vivo mai ding tin a sim.\n“Hnattuantu pawl in Kaw thar an tuah ding. Cutin an hman cia zomi Plastic pawl kha (Sii-Pin) pawlin an la sal dingih hnatuantu pawl man-awl zetin an pe sal ding. (Sii-Pin) pawl khalin (Recycle) tuah in an zuar sal ding. Cutin sumret cu a tla vivo mai ding. Recycle tuah caanah Kaw (glue) hnang pawl hmansal a theih lo ih Ramleng ih thlenmi thilri man tla a zia um ding” tin a sim.\nHnawnhlawnnakdip cu Size phunthumin tuah a si ih 9 x 20 size asimi dip cu 15 Kyat, 12 x 25 size asimi dip cu 20 Kyat, 16 x 32 size asimi dip cu 80 Kyat in zuar a si ding ti’n hnattuantu pakhat in a sim. “Recycle tuahsalmi dip cu thimnakah 80 man asimi dip cu 50 tluk a man a ttum thei” tin a sim.\nDagon khaw thar nisuahnaklam ih nu pakhatin “himi cu thlun thei lo ding zianghman a um lo, mi tamsawnin hman a si cun thluh ding a si ko” tin a sim.\nSui Laih Ruangah Tima Khua Tidai Harsa\nCHIT SAN MAUNG FANU NGE NGE LAY IN ALBUM THAR A SUAH DING\nYangon Ah Leihnuai Tlangleng Zin Tuah Tum


Austarlia Ram Khawhlum Ruangah Minung 20 thizo - Chinland Today Media\nFebruary 3, 2009 5:57 am·0 comments\nKandung zarh ihsin Austarlia ramcu khawhlum in mipi a tibuaizetih, A liamcia kum 100 hnulam ih khawhlumbik kum asi. Himi khawsa ruangah minung 20 hrawng anthizo ih mithi pawlhi Tar lamdeuh pawl ansi. Hi khawhlum hin Melbourne khawpi ih Electric peknak tianghman a tibuai lawkih. Kandung karah khan Victoria leh an ram thlanglam ih khawhlum zawngcu Celsius Degree 40 tlun a thlengve ih Africa leh ramdang hrekkhat hrangah cun satuk cu asilo nan Australia mipi pawl tuardingah cun a sazet tiah an sim.\nJuda Hruaitu Pawl Lung AwiLo\nLeitlun ralpi a vawihnih nakih Germany Lal Hitler in Juda mipawl Million 6 a rakthat timi thu pawm velotu Bishop Richard Williamson, cu Pope Benedict 16 nakin a dinhmun kelih a retsal ruangah Juda hruaitu pawlleh midang tampi an lung a awilo zet. Hi Bishop Richard Williamson hi Bishop dang 3 thawn a liamcia kum 20 ah khan rakdawisuak zomi an siih . hi pawlhin Leitlun ralpi vawihnih nakih Hitlet in Juda mipawl a thahdan Boruak rimsia in an Ur that timi hi an pawmlo ih.Juda thi pawlkha million 6 silo in a tambikah 300,000 hrawnglawng an si dingtiah an zumthu an sim.\nHimi ruangah Vatican leh Juda hruaitu pawl ih biakawk laimi hman a ti buai an phanthu an sim. America ih Jewish Committee, Simon Wiesenthal Centre leh Juda pawlcun Vatican cun Himipa hi rawngbawl tersallo dingih an duhthu an sim. Asinan Israel Cozah cun himi thu ah Vatican thawi an peh zawmawk nakah buainak dang a suahpilo tiah an sim.\nSwithzerland Ram Cozah In Kham\nSwithzerland ramih taksa harhdamnak leh thli thianghlim hip duh ih tlangpar leh hmun dangdangih ke ih feh leh tlan pawlcu hnipuan hruhlo lawngte fangkheh ih tlan an tamsinsin ruangah.Cozah in a khamih hnipuan hruhlo lawnte fangkheh ih tlan pawlcu tangka kuanter an si dingtiah thu a suah. Swithzerland ramah hin nikum ihsin hnipuan hruhlo lawngte fangkheh ih tlanhi an cingtanih. A tam bikcu Germany ihsi ralut pawl an si tiah an sim. Justice Minister cun khawhlum tukhlan ihsin himi khamnak thuhi a raksuahzoih. Khawhlum canah hin nauhak pawlin tlangpar leh hmunhim lamah feh le tlanhi an hmang veih nauhak hmuhding ah himi thilhi a thalo tiah a raksimzo.\nCanada Ram Ah Thu ThangTha Phuang\nCanada ram sungih kan Chin mi Pathian thuthang tha thawi in thang phawktu kan Evangelist Group pawlcun Pu Hrang Khen Thang ih hoha nakin. Kan Chin mipawl hnen ah Pathian thuthangtha sim’n. Canada ram sungih kan Chin mi pawl umnak khawpi dangdang cu an fangkual lai rero ih tu ahhin Vancouver khawpi ah Pathian thuthang tha sim’n an cam laifang asi. Hi kan Evangelist Group pawlhi Pastor Biak Vum in a tawi awm vivo ih. Canada ramsungih kan Chin mi thlarau lamih tthangphawk nak kanco theinak dingah nasa sinsin ih thuthang tha phuan vivo an tumthu dawn asi, Hi kan Evangelist Group pawlhim Ottaw khawpi ih um an siih, khawpi dang ThunderBay, Galgary, Toranto, Kitchener, leh Vancouver pawl an fangrero zo.\nVancouver Chin Community Church, President Pu Dar Mang, hnenih si thu kandawn nakah Feb, 8 2009 Sunday ah khin (VCCC) hi Pathian hnenah hlannak neihtum asiih Cumi tikcucan khal hi kan Evangelist Group pawlhin an hmanpi ta dingih an beisei thu Vancouver ih (VCCC) President Pu Dar Mang hnenih sin dawn asi.\nPope Benedict Ih Baan A Kiak


Ralhraang pawl in Volleyball beng thiam falanui` Lu tan sak | Falam Online Media\nKan dung baite ih Afghan cozah thuneihnak latu Taliban ralhraang pawl cun Afghan junior women’s national volleyball team member Mahjabeen Hakimi ih Lu an tan bul.\nCuih thuhla cu volleyball beng zirhtu an coach in Persian Independent hnen ah a sim mi a si ih Afghan khuapi Kabul ah a Lu an tan a ti.\nHumhimnak ruangih hmin tarlang duhlotu volleyball zirhtu cun “zo hman in an thei hrih zik lo. Taliban ralhraang pawl in a sungte an hringhro ih zohman an sim ngam lo” a ti.\nMahjabeen Hakimi cu an ram a buai hlan ah Kabul Municipality Volleyball Club hmin in Volleyball lek ṭheutu a si ih an club ih mithiambiklam a si. Athih thu thuthang a suak hlan ah amah Lu bul siding zum a um mi zuk cu online ah a darh.\nAbsolutely devastating to read this https://t.co/25nuQMlxy5\n— Dr. Jessica Taylor (@DrJessTaylor) October 20, 2021\nRalhraang pawl in an that nak san?\nAnih hi Taliban ralhraang pawl ih hua zetmi Hazara phunhman a si. Hazaras hnam cu 13th Century ih Afghanistan rak dotu Mongolia (Central Asia) hruaitu Genghis Khan ih ciithlah an si ih, Afghan ram ah biaknak lam khalin siseh miphun lam zawng khalin mimal an si.\nPhunhnam zawngih nuaineekmi an si hlei ah Taliban ralhraang pawl ih dokalhmi nunau cuangce a si ruangah that a tuar siding tiah zumnak a um a si.\nTaliban ralhraang pawl in Afghan ram an uk hnu ah ramsung nunau pianvo thawn pehpar ih hnaṭuantu le nunau hminthang cuangce tamsawn cun an nunnak hrang ṭih in ram an suah san. Olympics ih rak tel dahtu mipakhat khalin Lehpannak ih teldahtu ramsungum nunau hmuahhmuah cu an thuamhnaw le lehpannak thawn pehparmi thil zaten urkaang thluh lohli dingin Socialmedia ah thucahnak a nei dah a si.\n← Falam peng ih SAC ralhraang Keneh pawl\nPDF/CDF pawl ciimit dingin ralhraangbawi Soe Win in thu a sauh →


Pope Francis le a dang Khristian hotu pawl komaw in ‘leilungpi humhim dingah’ hmaisabiknak thuthan an suah. September 7, 2021 | Radio Veritas Asia\nPope Francis le a dang Khristian hotu pawl komaw in ‘leilungpi humhim dingah\nPope Francis le a dang Khristian hotu pawl komaw in ‘leilungpi humhim dingah’ hmaisabiknak thuthan an suah.\nEngland ram, Canterbury ih Archbishop Justin Welby, nisuah nak lam tidaan a thlun tu Khristian pawl ih hotu Bartholomew le Pope Francis, pawl kom aw in ‘leilungpi kilhim dingah’ hmaisabik thuthan an rak suah.\nLeilungpi le mi harsa pawl ih au aw thei thei dingah, rin lo pin nikhua le kiangkap thlengawknak hringhro rero mi dinhmun cu mi tinkim thawn pehpar mi a thenthenah telh in thleng a theih thu thuthan ah an rak forhfial.\nTu vekih kom aw in thuthannak khal Pope in September thlathok lam ah a rak sim dah zo. Hi vekin thuthannak thawn sersiam tu a zum tu Khristian pawl in sersiam tu ih sersiam mi pawl kilkhawi dingah zuam a tul sinsin vekin, thlacam sak a theih thu thuthan ah a rak sim.\nA dang pawlkom ih Khristian unau pawl thawn kan ruuninnpi a si mi leilungpi ah pulhnat a thlennak humhim dingah thlacam in tuan tlang uh si. tiah September 1, 2021 ah a rak forhfial.\nTui komaw in thuthannak thawn Anglican Khristian hotu, nisuahnak lam ti daan a thlun tu pawl hotu le Roman Catholic Pawlpi hotu pawl kom aw in nikhua a satnak thawn pehpar in Glasgow ih tuah ding mi COP 26 thurelkhawmnak ah a tel tu ding hotu pawl timtuah ih langternak ah a tel tu ding hotu pawl timtuah thei dingah thlacam sak dingin a rak forhfial.\nCu vek in bulpak cio khal in tuanvo a um mi hrilnak tuah dingah le duhsan a um mi apawknak um dingah, leilungpi ih suah mi cu duhham in tul mi hnakih tam hmannak ruangih a cang mi khal ruatcia dingah a forhfial.\nHi thuthang cu Rome Reports thuthang ih kan ngah mi a si.\nPlastic hman nak ih that lo nak pawl


Mangbangza Thu pawl - Chinland Today Media\nDecember 12, 2012 12:09 am·0 comments\nBible Siar Ding: John 16:23-28\nCuih ni a thlen tik ahcun zianghman in sut nawn lo ding.\nThungai in ka lo sim: ka hmin in nan dilmi hmuahhmuah cu\nka Pa in a lo pe ding.\n“Jesuh hmin in, amen.” Himi cahlawm hi kan saal ringring, zianghman thu ruat cuca lem loin, mangbangza huham neimi ttongkam vekah kan neih si hmang. Kan thlacam netnak ah kan hmang ringirng. Pathian in cumi cu a let ding, ziangahtile Jesuh in a ti si, a dik maw? A palh!\nTelephone le internet a suah hlanah, mi pakhat in a dang mi pakhat ih hmin in a ra thleng asile pehtlaih awknak daan hrampi a um vekin kan theihthiam sak a ttul. Siangpahrang in a thuthan duhmi cu amah can-ai ah “Siangpahrang in a ti,” ti ih simtu dingah a palai a thlah. Cuih thuthan ngaitu pawl in an hmai ah siangpahrang pa dingin kan hnenah thu a sim tivek in an thinlung sungah ttihzah upatnak thawn an khat a si.\n“Jesuh ih hmin in” Pathian hnenih kan pan tikah kan simmi taktak cu “Ka Pa, himi hi Jesuh ih a lo dilngenmi a si, Amah cu keimai’ can-ai ah dingin a lo dil a si. Pathian hnenih kan dilmi kan ruah saal tikah ziangtinkim hi Jesuh in Pa hnenah keimah can-ai ah a dilmi a si ti’n kan ti ngam maw?\nJesuh cun A Pa ih duh lomi zianghman a duh dah lo. Pathian hnenih a dilmi cu Pathian ih duh daan thawn a mil aw ringring. Himi hi kan lungthlitum a si tikah “Jesuh hmin in” ti’n thla kan cam thei ringring ding.\nVancung ih um kan Pa, keimai’ duh daan ih lo dil cingin “Jesuh hmin in” tiih thla ka cam ttheumi in ngaidam hram aw.\n“Jesuh hmin in (In Jesus’s name)” ti si taktak loin\nPa hnenah ziangmi so kan dil ttheu?